Bukedde Online - Ani afuuse namujinga alya yunivasite y'e Busoga!\nAni afuuse namujinga alya yunivasite y'e Busoga!\nOmukozi omu n'afiirwa eriiso omulala ne ba...\nAbaffe, ani aloga Busoga oyo atannassa mbugo era namujinga ki alya ekitundu kino nti n’akati akabiriiti akamu bwe kati akabadde kamulisa ekitundu kyabwe koolekedde okuzikira!\nEkimu ku bizimbe bya Busoga University\nAkakiiko akavunaanyizibwa ku matendekero aga waggulu aka National Council for Higher Education (NCHE) kaaweerezza yunivasite ya Busoga ekiwandiiko ekibalabula okubaggala olw’obutaba na bisaanyizo bimala kufulumya ba diguli.\nKuno baabagattiddeeko ebintu ntoko bye balina okukolako obutaggalwa naye abaffe yunivasite eno eyaakamala emyaka 20 namujinga avudde wa agitadde ku bunkeke.\nKalondoozi wa Bukedde Online akuleetedde namujinga w’ava.\nEnkuba ebindabinda, enzikiza ekutte ku yunivasite y’e Busoga era ekizimba kisambye eddagala akakiiko k’amattendekero aga waggulu bwe kaweerezza ebbaluwa ebalaga nga bwe bagenda okugiggalawo.\nEmyaka 20 egiyise, eyali Omulabirizi wa Busoga, Cyprian Bamwoze, sipiika Rebbecca Kadaga, Dr. David Kantaale Kazungu, Polof. Bakwesegha, Frank Nabwiso n’abalala baatuula ne batema empenda ku ngeri y’okuggya Abasoga mu bwavu.\nEmu ku mpenda zino kwali kutandikawo yunivasite abaana b’e Busoga okubawonya olugendo nga banoonya aw’okusomera n’okubanguyiza okukulaakulanya ekitundu.\nAbandibadde bajaganya okuweza emyaka 20 nga bali mu nsiike y’okugunjula abaana b’eggwanga ne Busoga, laba ate bwe bali mu kusala entotto okulaba ng’ettendekero lino terisazzibwamu.\nOkwekalakaasa baafuuka baana baliwo. Abasomesa bwe baba ng’abadda mu nteeko, ng’abayizi basitula enkundi ng’olusoma lw’omwaka gwe twakakuba emabega beekalakaasizzaamu emirundi esatu!\nAbamu ku bayizi abaatikkirwa diguli ku yunivasite ya Busoga.\nKAJJAMPUNI ABALAGALA MU BBWA\nMu 2013, emivuyo egyali gimaze ebbanga nga giri munda, gyasajjuka bwe kyazuulibwa nti waliwo abayizi okuva mu mawanga agatwetoolodde omuli Kenya, Sudan ne Tanzania abaali baaweebwa diguli oluvannyuma lw’okusomera emyezi mukaaga!\nKino olwazuulibwa ne balagirwa okukikomya mbagirawo.\nEkyapa kya yunivasite kyasingibwa mu bbanka wabula ssente ezeewolebwa tezaakozesebwa kukulaakulanya ttendekero olwo ebbanja ne lyetuuma mu buwumbi busatu n’omusobyo.\nKu bbanja lino n’abasomesa babanja omusaala gwa mwaka gumu n’ekitundu.\nAkakiiko kaweerezza ekiwandiiko\nNga January 5, 2017 dayirekita w’akakiiko akavunaanyizibwa ku matendekero aga waggulu (NCHE), Dr. John Kagume yawandiise ng’agamba nti, nga beesigama ku kawaayiro 98 (1) (b) ak’amateeka ag’amatendekero aga waggulu, bamalirizza emitendera egyetaagisa okuggala Busoga yunivasite.\nYalaze nti kino baakiraga ne mu katabo ka Gavumenti aka Uganda Gazzette nga December 19, 2016, ku nnamba 1054/ 2016.\nOwebyamawulire mu kakiiko kano, Saul Waigolo, yategeezezza nti olunaasazaamu layisinsi mu bujjuvu, Busoga yunivasite ejja kuba tekyawandiisa bayizi.\nAkakiiko kano aka NCHE kaasooka ne kayimiriza okuwandiisa abayizi ku yunivasite eno, abakungu ne balemerako ne baddukira mu Kkooti.\nBaawaabira Ssaabawolereza wa Gavumenti ne NCHE okubayimiriza nga tebeewozezaako, era kkooti n’ebawa ekiragiro ekisazaamu eky’akakiiko.\nOmuserikale ng’asoya omusajja ebibuuzo.\nEmivuyo egifumbekedde akakiiko gye kanenya aba yunivasite kuliko enzirukanya y’emirimu, obutaba n’avunaanyizibwa ku nzirukanya ya nsimbi ng’asanga y’akwata ssente, obutawa basomesa misaala n’okuyingiza abayizi ab’ekibogwe abatatuusa bubonero busaanidde muyizi kuyingira yunivasite.\nAmatabi 2 gaggalwa\nYunivasite eno yatandikibwa ku musingi gwa Kkanisa ya Uganda mu 1996 ku CMS e Iganga nga kati lirina abayizi 2,500.\nErina amatabi amalala okuli Kamuli, Jinja , Lugazi naye olw’emivuyo, ery’e Kaliro ne Pallisa ge gaasooka okuggalwa.\nKadaga, nga ye ssentebe w’olukiiko olufuga yunivasite eno, agamba nti baayagala okuyamba Abasoga abaavu okuweerera abaana baabwe, bafune satifikeeti, dipulooma ne diguli okwewala ez’ewala ez’ebbeeyi.\nEkkanisa nayo yali yaakufunamu emisolo, okuwa abantu emirimu, abagagga bapangise abayizi hositeero ne bizinensi endala zitojjere.\nMoses Isadha, omusuubuzi mu kibuga ky’e Iganga agamba: Wano waafuuka mpuku ya banyazi, wakati mu basomesa okwekkokola amyuka Cansala, Polo. David Lameck Kibikyo okutta yunivasite.\nKu ttabi ery’e Kamuli, ennimiro ez’okusomerako zaazika ne zifuuka zzaaliro lya mmese na misu.\nAte bwe gutuuka ku ssamba y’emicungwa n’emiyembe eyalina okukozesebwa abasoma ebyobulimi kizibu okwawula ebibala bino ku miti emirala.\nEkisaawe ky’omupiira kimaze emyaka etaano nga tekisaayibwa, kyafuuka nsiko.\nEnte eziyigirwako abayizi oyinza okugamba baaziggye mu ddungu anti zaakonziba.\nOmwaka oguwedde, abayizi ku ttabi ly’e Kamuli beekalakaasa, bwe baamala wiiki ssatu nga tebalaba ku basomesa, ng’ate fiizi baazibakandanga.\nBwe baakubiranga abasomesa nga babaddamu nti ekibagaana okujja babanja emyezi munaana n’omusobyo, n’ekyaddirira abayizi kwekalakaasa.\nBaazingiza avunaanyizibwa ku byensoma, Sofia Zikusooka mu ofiisi ne bamuggyamu engatto ne bamutuuza wansi ne bamusibira mu ofiisi okumala essaawa ttaano.\nBaagenda okubaggulira ng’entuuyo zibayiseemu ne babawa nsalessale basikirize abasomesa badde.\nBULI OLUKYA FIIZI ZIRINNYA\nAb’e Kamuli balojja. Ambrose Bogere, asoma omwaka ogwokubiri mu busomesa agamba: Twasasula 215,000/- ez’okwewandiisa mu Promotional Exams 2016 naye na kati Kyambogo ekyabanja.”\nWilly Kasaale, asoma obusomesa agamba: Fiizi zirinnya awatali kwebuuza ku bazadde. Mu 2015, twasasula 450,000/- , kati ziri 810,000/-.”\nMerita Namwase agamba: Baatimba abaayita ebigezo kyokka nga tekuli bivudde mu bigezo, bwe babuuza Kyambogo ebaddamu nti ebanja ssente kyokka ffe twasasula.\nPaul Jacob Dada, ali ku dipulooma y’obusomesa agamba: Tusomera mu kibiina kimu n’abalimisa n’abajjanjaba ente, kale ebyo bikwatagana bitya?”\nAbasomesa bangi baayuuya naye waliwo Polof. Kibikyo b’attira ku liiso n’abasasula kkaasi mu nkiso.\nNali sikyasobola ku gumiikiriza ku mpisa ng’ataasoma Moses Gulere, eyasomesaako ku ttabi ly’e Kamuli agamba: Yunivasite yali etabuse nga tukola ng’abataasoma.\nEmbeera teyali nnungi ne tumala ebbanga nga tubanja kwe kufuna gye nzirukira abasobola okussa ekitiibwa mu bye nkola”.\nKigambibwa nti Polof. Kibikyo ettendekero yalifuula lya famire, nga muwala we, Lucy Nakisuuyi ye mubalirizi w’ebitabo, muganda we Samuel Waiswa y’amyuka omuwandiisi wa yunivasite kyokka teyabayisa mu mitendera.\nOmwaka oguwedde, ssentebe w’ekibiina ky’abasomesa ku yunivasite, Thomas Mayende yasaba poliisi ebuulirize ku Kibikyo akulira yunivasite.\nKu Polof. Kibiikyo by’akoze, byogerwa mwe muli okumala gagoba abakozi ekireetedde ebitongole ebimu okutambula nga biwenyera olw’okubiteekamu abantu ab’ekibogwe.\nOkugeza, mu 2015, yagoba Frank Nabwiso, eyali omuwandiisi wa yunivasite awatali nsonga nnambulukufu n’amusikiza Dr. Samuel Bagabo bwe baazirunda.\nNabwiso yaddukira mu kkooti n’asinga omusango era obukadde bw’abanja busoba mu 150.\nBamulanga obutawa basomesa abato mukisa okweyongerayo okusoma, atwala mikwano gye ate abakuze mu myaka!\nMu lukiiko lw’okutema empenda okulaba ng’enjuyi eziri mu nkaayana zikkaanya, sipiika Kadaga lwe yatuuza gye buvuddeko, yalemereddwa okubaggatta.\nBaasabye akkirize Kibiikyo adde ebbali poliisi emubuulirizeeko n’agaana ne batabuka n’okumulangira ebikankana.\nKKANISA ky ’egamba ku nsonga zino\nYunivasite eri ku musingi gw’Ekkanisa ya Uganda naye terina mannyo.\nOmulabirizi wa Busoga eyawummula, Dr. Sosan Michael Kyomya atuuzizza enkiiko eziwerako ne zitavaamu kalungi.\nMu ngeri y’emu, egwa olubege n’etewuliriza ludda lw’abasomesa yadde abayizi, nti ogwayo kulyowa myoyo, si byanjigiriza.\nPOLOF KIBIIKYO AYOGEDDE\nWe nakwatira enkasi, yunivasite yalina ebbanja lya buwumbi butaano era kye kyatwala ettundutundu lya ssente.\nAmabanja nasikira masikire nga ku gano kuliko aga Pay As You Earn (PAYE) n’aga National Social Security Fund (NSSF).\nAmabanja gano simanyi lwe gaggwa kuba n’ebizibu byongera kwetuuma.\nBanvunaana okuwa muwala wange Lucy Nakisuuyi ekifo naye natunula nga sirabawo atuukana na kifo.\nAte ensonga z’okutwala abakuze okwongera okusoma ezo sijja kuzoogerako kuba ziri tekiniko.\nPOLOF. LAMECK KIBIiKYO Y’ANI?\nNzaalwa y’e Busoga ng’alina diguli eyookusatu mu byenfuna.\nYakolerako ku yunivasite e Makerere, e Rwanda, bwe yakomawo n’asikira Polof Christopher Bakwesegha ku Busoga yunivasite.\nAlina ehhombo ye egamba nti, “Ekibi ekikyo kisinga ekya mwiino ekirungi,” (ekibi ekikyo kisinga ekya munno ekirungi).\nAKAKIIKO BYE KAAGALA YUNIVASITE EKOLE\nOkulonda Cansala anaakola ku nsonga z’abayizi, abasomesa n’enzirukanya y’emirimu.\nWabeewo enkola ennungamu okulinnyisa abasomesa amadaala.\nBaleete abasomesa abatendeke ate basigaze n’ababaddeko abayivu ekimala.\nOkulonda olukiiko olufuga yunivasite ng’amateeka bwe galagira.\nOkuwandiisa amatabi ery’e Jinja ne Bugiri era zissibwemu buli kalonda eyeetaagisa.\nAlipoota ezirambika ensoma y’abayizi n’ensomesa zirina okukolebwa.\nPulogulaamu ezitali mu nkola zitegeezebwe akakiiko.\nOkulaba nti aba diguli basoma emyaka esatu so si myezi mukaaga.\nYunivasite erage bw’egenda okuvvuunuka ejjengo ly’amabanja, n’ekiddako ng’egamaze.\nBateeke okunoonyereza okukoleddwa abasomesa mu mikutu gy’amawulire.\nBasseewo obukiiko obw’enjawulo obwa “senate” nga bulina ebbeetu okukola emirimu gyabwo.\nBalambike engeri y’okufuna “Chater” ey’abalema okufuna mu myaka 20.\nBalage engeri gye banaakolamu emirimu nga bakkaanya.\nBassseewo akatabo akanaagobererwa okukola ku nsonga z’obusosoze mu bakozi.\nDr Michael Kyomya\nEkiwuubaalo ky'omulenzi wange kindi bubi\nEmyaka 2 bukya Kisakye afa adda n'ambuulirira


Bukedde Online - Bebe Cool asakidde Bannayuganda ssente 1,470,938,598 okulwanyisa obulwadde bwa TB\nSooda w’Abakyala apakudde ku mukodomi we...\nPoliisi eyigga omusawo gwe balumiriza okusobya...\nAdded 1st December 2019\nBebe Cool asakidde Bannayuganda ssente z’okulwanyisa obulwadde bw'akafuba.\nBebe Cool (ku kkono) nga bamukwasa ceeke.\nBebe Cool asakidde Bannayuganda ssente z’okulwanyisa obulwadde bwa kafuba. Mu kaweefube gw’aliko okulwanyisa obulwadde buno, Bebe Cool (Moses Ssaali) yasisinkanye n’ayogerezeganya n’abavujjirizi b’ensimbi mu byobulamu abaamuwadde ssente ziyambeko mu kkampeyini gy’aliko okusomesa n’okumanyisa Bannayuganda obulabe obuli mu bulwadde buno, engeri y’okubulwanyisa n’okwewala okubusaasaanya.\nNg’ayita mu kibiina kya Amber Heart Foundation, Bebe Cool ali mu ggwanga lya Vietnam yasisinkanye aba TB Reach abaamuwadde ddoola 398,344 (mu za Uganda 1,470,938,598) zimuyambeko mu kaweefube gw’aliko.\nEmyaka ebiri egiyise Bebe Cool yalondebwa ab’ekitongole kya ‘Uganda Stop TB Partnership’ (USTP) nga bali wamu ne ‘Geneva Partners United Nations Office for Project Services’ (UNOPS) okubeera ‘Ambaasada’ wa Uganda mu kaweefube w’okufufuggaza obulwadde bw’akafuba.\nLipooti y’ebyobulamu eraga nti Uganda ekyali mu mawanga 30 agakyasinga okukosebwa olw’obulwadde buno mu nsi yonna.\nObulwadde bw’akafuba bukyali bwa bulabe nnyo eri obulamu bwa Bannayuganda.\nAbantu 80,000 be balwala n’okufa obulwadde buno buli mwaka omuwendo oguli waggulu ku 60,000 abafa n’okukwatibwa akawuka ka siriimu.\n‘Uganda Stop TB Partnership’


Bukedde Online - Ebya Sharita bibi; Omusajja gweyafunye omupya yecanze\nKCCA FC ekansizza Gift Ali\nAbakozesa 'Social Media' balabuddwa ku kwe...\nSharita Mazzi mawanvu\nOMUSAJJA wa Sharita omupya yeecanze. Agaanye ebya Sharita okumwanjula ng’agamba nti alina mukyala we gw’atayinza kugattako mukazi mulala. Omulangira Noah Kayondo Musanje obwedda ayogera mu ddoboozi ekkangufu agamba nti wadde Sharita amumanyi era baamukwano, si mukyala we era tayinza kumwanjula kubanga alina mukyala we ayitibwa Patricia Ndagire bwe baagalana kati.\nMusanje okwogera bwati kiddiridde Sharita okuvaayo wiiki ewedde n’alaga ebifaananyi by’omukolo kwe yakyalizza omusajja we omupya era n’ategeeza nga bwe bazzaako okwanjula. Sharita teyalaze ffeesi ya musajja kyokka oluvannyuma kyazuuliddwa nti ye Mulangira Noah Kayondo Musanje ow’e Chicago mu Amerika.\nWadde Kayondo akkirizza nti yakyadde, awakanyiza ebyogerwa Sharita nti omukolo gwabadde wa ssenga we e Nalubabwe mu Mukono n’agamba nti omukolo gwe yabaddeko, gwabadde wa mwannyina wa Sharita e Nalya okumpi n’e Ntinda.\nKayondo era yeeganyi eby’okugenda e Dubai ne Sharita okuwummulako oluvannyuma lw’omukolo gw’okukyala n’ategeeza nti e Dubai yabaddeyo na Patricia. “Shanita simulinako buzibu naye olw’okuba ensonga ze ye yazitandise n’ateekayo n’ebifaananyi ku Face book era njagala azeeyogerere.\nEkisinga obukulu nkugambye nti mukyala wange mu kiseera kino ye Patricia ate bwe njagala omuntu njagala omu era tumala kwawukana okufuna omulala kati ebyogerwa nti nabadde ne Sharita e Dubai sibimanyi.\nKye mwagala okugamba nabaddeyo n’abakyala ba mirundi ebiri?, Sharita alina obukakafu nti nabadde naye? ” Kayondo era akyukidde abakyala abalala abamulumiriza okubeera naye mu laavu n’okumwanjula okuli; Pasita Joy Kihuguru owa ‘Soaring with Eagles Ministries’ ne Nisha Katushabe nabo n’abasaba nti alina obukakafu oba satifi keti egiggyeyo agirage mu kifo ky’okumwesibako n’okumwonoonera erinnya nti tayisa sikaati. “Mu bulamu naakanjulwa omukyala omu Aisha Bukenya mu 2000. Mu 2008 ng’obufumbo bwange bugootanye nasisinkana Nisha ono yantwala ewa taata we mulabeko bye bifaananyi by’alaga so si kwanjula.\nJoy Kihuguru yali aneegwanyiza naye nagaana okumwagala kati bwe busungu bw’anninako n’okutuuka okumpita omufere kyokka nga nze gwe nandiyise omufere kubanga namuwanga ssente zange.” Bwe yabuuziddwa ku ky’ebifaananyi ebyamukubwa ku mukolo gwa Kihuguru ogw’okwanjula nga bakumba mu December wa 2015, Kayondo yagambynti kaali katego ka Kihuguru eyamuyita nga mukwano gwe okumubeererawo mu kifo ky’eyali omulenzi we ataasobola kujja ku mukolo kyokka Kihuguru alumiriza nti baali mu laavu nga baayawukana luvannyuma.\nKayondo yagasseeko nti “Nze omukazi gwe sigendangako naye mu Namboole yadde okunywegera simubala nga mukyala wange kale; Kihuguru, Nisha, Dorris ne Sharita si bakazi bange.”\nLWAKI SHARITA YAFULUMIZA EBIFAANANYI BY’OMUKOLO NGA WAYISE EMYEZI EBIRI? Sharita twagezezzaako okumutuukirira nga tuyita ku ssimu kyokka ono yagaanye okwogera naffe era obwedda bw’agikwata ng’abaako gw’agiwa atugambe nti akyalina by’akola ajja kutuddira.\nKyokka omu ku mikwano gya Sharita ataayagadde kumwatuukiriza mannya yategeezezza nti oluvannyuma lwa Kayondo okusooka okukakasa Sharita nti talinaayo mukazi mulala yafunamu okwekengera nti yandiba ng’amulimba era wano kwe kumuwa akakwakkulizo k’okukyala mu bazadde be akakase nti ddala amwagala.\nNga Kayondo amaze okukyala yagaana Sharita okufulumya ebifaananyi nga bali bombi era y’ensonga lwaki Sharita yafulumizza bibye byokka kyokka wadde yabadde akikoze bwati, yasobeddwa bwe yakizudde nti omusajja alina omukyala omulala. Embeera y’emu bwe yali ne ku Pasita Joy Kihuguru bwe yafulumya ebifaananyi by’okwanjula ng’ali ne Kayondo amale afune obubaka n’amasimu agamutegeeza ng’omusajja bw’alina abakazi abalala.\nSebaggala ne banne bakuyega Museveni ku bwaminisita\nEbya Sebaggala okulya obwaminisita biteredde


Bukedde Online - Paasita Bugingo ne Ssenyonga beeyuzizza beeyuzizza: Beerangidde ebisongovu\nPaasita Bugingo ne Ssenyonga beeyuzizza beeyuzizza: Beerangidde ebisongovu\nEnkambi ya Teddy esonze ku baana Bugingo be yazaala ebbali\nBugingo yejjusa obudde bwe yamala ne Teddy...\n“Okuleka omukazi gwe wagattibwa naye n’oganza omulala obwo buba bwenzi. Bugingo ave mu bwenzi addeyo ewa mukazi we”, Ssenyonga bwe yategeezezza ku Mmande akawungeezi. Kyokka bino olwagudde mu matu ga Bugingo n’amwambalira. “Ssenyonga ayogera ki? Oyo musajja mubbi. Ekkanisa ye eya Christian Life e Bwaise yagizimba ku ttaka lye yabba ku bamulekwa”, bwe yategeezezza mu kusaba kw’omu ttuntu eggulo.\nPaasita Jackson Ssennyonga ne Bugingo\nOMUSUMBA Jackson Ssenyonga awabudde munne Bugingo ave mu kye yayise obwenzi adding'ane ne mukazi we ow'empeta Teddy Naluswa Bugingo.\n"Okuleka omukazi gwe wagattibwa naye n'oganza omulala obwo buba bwenzi. Bugingo ave mu bwenzi addeyo ewa mukazi we", Ssenyonga bwe yategeezezza ku Mmande akawungeezi. Kyokka bino olwagudde mu matu ga Bugingo n'amwambalira.\n"Ssenyonga ayogera ki? Oyo musajja mubbi. Ekkanisa ye eya Christian Life e Bwaise yagizimba ku ttaka lye yabba ku bamulekwa", bwe yategeezezza mu kusaba kw'omu ttuntu eggulo.\nEbyo yabyogedde akkaatiriza bye yasoose okwogerera ku ttivvi ye eya Salt ku Mmande ekiro ku pulogulaamu ya "Emisingi" kwe yalumbidde Ssenyonga okweyingiza mu nsonga z'amaka ge ate nga naye Ssenyonga mubbi.\nSsenyonga yagambye, "Bugingo simumanyi nga Musumba wabula omutuuze Munnayuganda eyasalawo okubuzaabuza abantu ng'ababuulira enjiri mu ngeri y'ekifuulannenge.\nAwuliddwa emirundi mingi ng'asinziira mu kkanisa ye n'avumirira empeta n'okuwagira abafumbo okwawukana. Ekyo kikyamu.\nBugingo alina okukomya okubuzaabuza abagoberezi mu bugenderevu. Ekirala ave mu bwenzi agobe malaaya adde ewa mukyala we bakkaanye olwo ffe ng'abasumba tujja kuyingirawo tumusabire."\nKyokka ne Bugingo amulumbye nti mu basaana okwogera ku by'okubuzaabuza abagoberezi Ssenyonga taliimu kubanga y'asinga okukikola.\n" Ssenyonga bw'aba ayogera mazima ambuulire lunyiriri ki mu Bayibuli olulagira omusumba okunyaga oba okubba ettaka lya bamulekwa n'alyekomya?", Bugingo bwe yeebuuzizza wakati mu nduulu okuva mu bawagizi be eggulo.\nKwe kugamba nti abamulumbye okusuulawo mukazi we n'agenda n'omuwaala Susan Makula Nantaba tebamanyi kye boogera kubanga bali wala n'ensonga.\nYabuuzizza oba baali baagala amale kufa balyoke bategeere nti babadde n'obutakkaanya mu maka gaabwe.\n"Oba nnafunye malaaya kale kammufune kasita nabo balina abaabwe nange bandeke n'owange".\nYayongedde okulumba Ssenyonga nti Nnabbi wa bulimba n'ategeeza nti ekimutawaanya tamanyi byawandiikibwa kubanga tabiwa budde kati buli ky'ayogerako alowooza kipya ate n'abagoberezi be tebamanyi era tebasobola kumuwakanya kubanga omulamwa gw'enjiri ye gwa P5.\nN'abagoberezi ba Ssenyonga ba P5. Ekigambo P5 kivvuunulwa nti ennyukuta ‘p' ziri ttaano okuli Praise, Prayer, Power, Prosperity and Permanent miracles".\nEno Pulogulaamu ya Ssenyonga ebeerawo buli lunaku ng'agamba nti mw'ayita okusumulula abantu.\nEngoye empanvu okusukka amaviivi tezinkolera\nAbavubuka basabye Gavt. eyongere ku nsimbi z'ebawaGavt\nEbintu 5 bye nkola okukuuma olususu lwange


Bukedde Online - Eyali ssentebe w'omu Kisenyi yalagidde bakube nnyimba za Bazaire mu lumbe lwe\nBy H. Nkalubo ne S. Balagadde\nOmugenzi Omulangira Jjuuko\nOKUZIIKA kw'Omulangira Jjuuko Mutebi abadde ssentebe wa NRM mu Muzaana zzooni mu Kisenyi mu Kampala era eyaliko ssentebe wa zzooni eno okumala emyaka\n25 kwabaddemu ebyewuunyisa.\nBwe yali tannafa yaleka awadde ebiragiro ku ngeri gy'ayagala aziikibwe era yabadde yaakakutuka ne batandikirawo okubissa mu nkola.\nYalagira nti tewabeerawo muntu amukung'aanyiza mabugo era n'awa aba ffamire\nye ebiragiro nti bakozese ku ssente ze kubanga afudde yeesobola era amabugo tegaasondeddwa.\nYalagira nti tebageza ne bamusabira mu ddiini yonna. Nti keesi ye tebagiteekako\nkabonero konna kalaga ddiini okugeza omusaalaba oba okumuliraanya\nolugoye lwonna mu ddiini y'Obusiraamu.\nEra yalagira nti nga bamukungubagira bakube nnyimba zokka za kusanyuka ezitali za\nddiini naddala eza Lingala era obwedda endongo y'esindogoma mu lumbe ekyewuunyisizza abakungubazi.\nOmu ku bavubuka abadde nfa nfe we, Abdul Bogere era nga yeesimbyeewo\nku bwakkansala mu kitundu ekyo yawadde obujulizi obukkaatiriza ebiragiro\nye bye yayise ekiraamo n'ategeeza nti yamuyita ne batuula mu ddiiro\nlye ng'obulwadde bumuluma n'abategeeza nti okuziika bwe kuggwa nga balagirawo omusika era ye mutabani we Jjuuko Nakibinge.\nSsentebe wa NRM atwala Kampala Central, Salim Uhuru yennyamidde okufiirwa omukulembeze w'ekibiina kyabwe mu kaseera kano ak'okunoonya obululu kyokka ne yeewuunya engeri gy'aziikiddwa nga bakuba miziki gya lingala gyabadde asinga\n"Mutebi namuwangula ku bwassentebe bw'ekyalo naye twasigala tukolagana bulungi era enkulaakulana gye mulaba mu Kisenyi tugikoze naye era Katonda amusaasire ebyamusobako," Ssentebe Saad Lukwago bwe yagambye.\nMutebi nga yayatiikirira nnyo mu bukulembeze bwe olw'amasappe ng'avuga mmotoka\nez'ebbeeyi okuli Land Cruser VX, Range Rover Sport nga zonna kuliko mannya ge (Mutebi) ate abadde ayambala ebikomo bya zaabu yenna.\nKu bukulembeze bwa zzooni eno, Mutebi yavuddeko mu kulonda okwakaggwa wakati\nmu kusika omuguwa okwaliwo okumala ekiseera wabula n'asigala nga yakwatidde NRM bbendera mu kitundu kino.\nTom Mugerwa omu ku banywanyi b'omugenzi yagambye nti, "Mutebi atutte ekiseera ng'atawaanyizibwa endwadde ez'enjawulo era yatwalibwako n'e Buyindi gye yajjanjabirwa n'atereera okutuusa ku Ssande ku ssaawa 3:00 Katonda we yamujjuludde\nokuva mu bulamu bw'ensi eno.\nMutebi abadde omu ku bagagga mu zzooni ya Muzaana mu Kisenyi ng'alina amayumba g'abapangisa agawerako. Omulambo gwasuze mu maka g'e Naluvule-Wakiso\ngye gwaggyiddwa ku Mmande ne gutwalibwa ku bijja ku kyalo Buwasa -Namayumba mu Wakiso gye yaziikiddwa eggulo.\nY'omu ku bassentebe b'ebyalo abasinga obugagga. Wabula mu biseera bya Wembley eyaduumirwa Elly Kayanja yakwatibwa ng'ateeberezebwa okuba nti ye yali\nagula ebibbe mu Kisenyi kyokka bambega ne banoonyereza era\nne bazuula nti teyalina bukyamu bwonna.


Bukedde Online - Museveni alabudde abajaasi be ku kibba ttaka\nUganda erumbiddwa obulwadde obuleetebwa obuwundo...\nISO eyongedde bwino ku kutta Kaweesi\nPULEZIDENTI Museveni alabudde bannamagye okukomya ebikolwa by’okubba ettaka ly’abantu n’agamba nti gw’anaakwatako engalo kajja kumujjuutuka.\n‘’Mundoopere abamagye bonna abeenyigidde mu kibba ttaka.Gwe naakwatako engalo ajja kusibira mu kkomera. Sifunanga lipooti n’emu mu buwandiike kuva wa mubaka wa palamenti yenna , ssentebe wa LC3 Oba LC5 ku banamagye babba ttaka. Bwe babaayo mubandoopere mbalage enkola’’ Pulezidenti Museveni nga ye muduumizi w’amagye ow’okuntikko bwe yagambye.\nYabadde ayogerera ku leediyo ya Mega FM e Gulu ku kawayiro k’okukyusa Konsityusoni okuwa gavumenti obuyinza okukozesa ettaka ly’omuntu okukola ebikulakulanya egwanga nannyini lyo ne bw’aba tamatidde na ssente zimuwereddwa.\nYannyonnyodde nti wagenda kubaawo obukiiko obutawulula enkayana z’amattaka nga bannyini lyo bwe baba tebamatidde na nsimbi zibaweereddwa baddembe okwemulugunya babongere ssente endala kasita kizuulibwa ng’okwemulugunya kwabwe kulimu eggumba. Kyokka nga kino tekisaanidde kuzing’amya mirimu gya gavumenti.\nYanenyezza leediyo za FM olw’okusaasanya obulimba okuva mu bannabyabufuzi ab’oludda oluvuganya nti gavumenti etegeka kubba ttaka lyabwe ng’eyita mu kawaayiro kano ekitali kituufu.\nN’agamba nti Uganda yali mu mbeera mbi ne banne ne beeyambisa ebiseera by’obuvubuka bwabwe okugirwanirira edde engulu n’ategeeza nti bwe wabaawo abaagala okuddamu okuginyikka ye tajja kubaguminkiriza.\nYagambye nti Konsityusoni z’amawanga ageetolodde Uganda gawa gavumenti obwanannyini ku ttaka kyokka mu Uganda ettaka ly’abantu nga gavumenti bw’eba erina ky’eyagala okukolerako ng’okuyisaako enguudo, amasanyalaze, amazzi n’ebirala erina okubaliyirira era kino tekigenda kuvaawo.\nYategeezezza nti NRM bwe yajja mu buyinza ettaka yazzaawo obwanannyini bw’ettaka kyokka n’ebagaana okumala gagobaganya basenze.Yagambye nti akawayiro akaletebwa tekagenderera kufunira ba yinvesita ttaka wabula ka ttaka lya kuyamba gavumenti kuyissaako\nFDC enenyezza gav't okuyingiza amagye mu poliisi\nSsekandi asabye ebibiina by'obwannakyewa okuyamba abayizi abanaku\nGav't ereese etteeka eriwera okutunda n'okugula mmotoka enkadde\nGavt. ekomyawo etteeka ly’ettaka


Engero za Baibuli: Ensonga Lwaki Baafiirwa Amaka Gaabwe - Omukutu Omutongole ogw’Abajulirwa ba Yakuwa ku Internet\nLABA ekiriwo kati. Adamu ne Kaawa bagobebwa mu lusuku olufaanana obulungi ennyo olwa Adeni. Omanyi lwaki?\nKubanga bakoze ekintu ekibi ennyo. N’olwekyo Yakuwa ababonereza. Omanyi ekintu ekibi Adamu ne Kaawa kye bakoze?\nBakoze ekintu Katonda kye yali abagaanye okukola. Katonda yabagamba nti baali basobola okulya ku bibala by’oku miti egy’omu lusuku. Naye waliwo omuti ogumu Katonda gwe yabagaana okulyako, nti singa bagulyako bandifudde. Omuti ogwo yagukuuma nga gugwe. Era tukimanyi nti kikyamu okutwala ekintu ky’omuntu omulala, si bwe kiri? Kati kiki ekyaliwo?\nLumu nga Kaawa ali yekka mu lusuku, omusota gwayogera naye. Kirowoozeeko! Gwagamba Kaawa okulya ekibala okuva ku muti Katonda gwe yabagaana okulyako. Yakuwa bwe yatonda emisota, teyagitonda nga girina obusobozi bw’okwogera. N’olwekyo, kino kiraga nti waliwo omuntu omulala eyayogerera mu musota. Yali ani?\nTeyali Adamu. N’olwekyo ateekwa okuba yali omu ku bantu Yakuwa be yatonda edda ennyo nga tannatonda nsi. Abantu abo bayitibwa bamalayika, era tetusobola kubalaba. Malayika omu yafuuka wa malala nnyo. Yatandika okulowooza nti yandibadde mufuzi nga Katonda. Era yayagala abantu bamugondere mu kifo ky’okugondera Yakuwa. Ye malayika eyayogerera mu musota.\nMalayika ono yasobola okubuzaabuza Kaawa. Bwe yamugamba nti ajja kuba nga Katonda bw’anaalya ku kibala, yakikkiriza. Bw’atyo n’alya, era ne Adamu naye n’alya. Adamu ne Kaawa baajeemera Katonda, era eyo ye nsonga lwaki baaﬁirwa amaka gaabwe agalabika obulungi ennyo ag’omu lusuku.\nNaye ekiseera kijja kutuuka Katonda afuule ensi yonna ekifo ekirabika obulungi ennyo ng’olusuku Adeni. Mu maaso eyo tujja kuyiga engeri gy’oyinza okwenyigira mu kugifuula ekifo ekirabika obulungi. Naye kati, ka tulabe ekyatuuka ku Adamu ne Kaawa.\nOlubereberye 2:16, 17; 3:1-13, 24; Okubikkulirwa 12:9.\nMu kifaananyi, kiki ekituuse ku Adamu ne Kaawa?\nLwaki Yakuwa yababonereza?\nKiki omusota kye gwagamba Kaawa?\nAni yakozesa omusota okwogera ne Kaawa?\nLwaki Adamu ne Kaawa baafiirwa amaka gaabwe agaali gafaanana obulungi?\nSoma Olubereberye 2:16, 17 ne 3:1-13, 24.\nEkibuuzo omusota gwe kyabuuza Kaawa kyawa kitya ekifaananyi ekikyamu ku Yakuwa? (Lub. 3:1-5; 1 Yok. 5:3)\nKiki kye tuyigira ku ekyo ekyatuuka ku Kaawa? (Baf. 4:8; Yak. 1:14, 15; 1 Yok. 2:16)\nMu ngeri ki Adamu ne Kaawa gye batakkiriza nsobi zaabwe? (Lub. 3:12, 13)\nBakerubi be baateeka ebuvanjuba w’olusuku Adeni baalaga batya nti bawagira obufuzi bwa Yakuwa? (Lub. 3:24)\nSoma Okubikkulirwa 12:9.\nSetaani atuuse wa mu kukyusa abantu okubajja ku bufuzi bwa Katonda? (1 Yok. 5:19)


Olubereberye 16 | Bayibuli ey'Oku Mukutu Gwaffe Ogwa Intaneeti | New World Translation\nAgali ne Isimayiri (1-16)\n16 Salaayi mukazi wa Ibulaamu yali tamuzaalidde mwana;+ naye yalina omuweereza we Omumisiri ayitibwa Agali.+ 2 Awo Salaayi n’agamba Ibulaamu nti: “Yakuwa anziyizza okuzaala abaana. Nkusaba weegatte n’omuzaana wange, oboolyawo nnaafuna abaana okuyitira mu ye.”+ Ibulaamu n’awuliriza Salaayi kye yamugamba. 3 Ibulaamu bwe yali yaakamala emyaka kkumi mu nsi ya Kanani, Salaayi mukazi we n’addira Agali omuweereza we Omumisiri, n’amumuwa okuba mukazi we. 4 Bw’atyo Ibulaamu ne yeegatta ne Agali, Agali n’afuna olubuto. Bwe yakimanya nti afunye olubuto n’atandika okunyooma mukama we. 5 Awo Salaayi n’agamba Ibulaamu nti: “Ggwe avunaanyizibwa ebibi ebinkolebwa. Nze nnakukwasa* omuweereza wange, naye bwe yakitegeera nti ali lubuto n’atandika okunnyooma. Yakuwa asalewo ani mutuufu ku nze naawe.” 6 Awo Ibulaamu n’agamba Salaayi nti: “Laba! Omuweereza wo omulinako obuyinza. Mukole ky’olaba nga kye kirungi.” Awo Salaayi n’atandika okumujolonga, n’ekyavaamu n’amuddukako. 7 Oluvannyuma, malayika wa Yakuwa n’amusanga ku luzzi mu ddungu, oluzzi oluli ku kkubo erigenda e Ssuuli.+ 8 N’amugamba nti: “Agali omuweereza wa Salaayi, ova wa era olaga wa?” N’amuddamu nti: “Nziruka mukama wange Salaayi.” 9 Malayika wa Yakuwa n’amugamba nti: “Ddayo eri mukama wo weetoowaze mu maaso ge.” 10 Malayika wa Yakuwa n’amugamba nti: “Nja kwaza nnyo ezzadde lyo, babeere bangi nga tebasobola kubalika.”+ 11 Malayika wa Yakuwa era n’amugamba nti: “Kaakano oli lubuto era ojja kuzaala omwana ow’obulenzi omutuume Isimayiri;* kubanga Yakuwa awulidde okubonaabona kwo. 12 Ajja kuba ng’endogoyi ey’omu nsiko. Anaalwanyisanga buli muntu era buli muntu anaamulwanyisanga. Anaabeeranga ku ludda olulala mu maaso ga baganda be bonna.”* 13 Awo n’akoowoola erinnya lya Yakuwa eyali ayogera naye, nagamba nti: “Ggwe Katonda alaba,”+ kubanga yagamba nti: “Ddala ntunudde ku oyo andaba?” 14 Eyo ye nsonga lwaki oluzzi olwo luyitibwa Beeri-lakayiroyi.* (Luli wakati wa Kadesi ne Beredi.) 15 Oluvannyuma Agali yazaalira Ibulaamu omwana ow’obulenzi, era omwana Agali gwe yazaala Ibulaamu yamutuuma Isimayiri.+ 16 Ibulaamu yali aweza emyaka 86 Agali we yazaalira Isimayiri.\n^ Obut., “Nze eyateeka mu kifuba kyo.”\n^ Litegeeza, “Katonda awulira.”\n^ Era kiyinza okuvvuunulwa, “Aliba ku mbiranye ne baganda be bonna.”\n^ Litegeeza “Oluzzi lw’Oyo Omulamu Andaba.”


Bukedde Online - Giigino misango gy'ettemu egiremye Kayihura\nAbeebijambiya abaatolose babataddeko obukadde 20\nMuseveni yeeyamye okumalawo kawuukuumi mu ...\nAdded 10th March 2018\nEMISANGO egy’okutta abantu egiroopeddwa ku poliisi mu myaka ena gisoba mu 4,500 kyokka eginoonyerezeddwaako abatemu ne batwalibwa mu kkooti tegisukkaa 70.\nGen. Kale Kayihura, eyagobeddwa ku buduumizi bwa Poliisi mu ggwanga\nOkukitegeera obulungi, ku buli bantu 100 abattiddwa mu myaka ena, emisango ebiri gyokka, poliisi gy’esobodde okunoonyerezaako ne gigguka abatemu ne bavunaanibwa mu kkooti.\nEmisango egisigadde gyonna 98 ku 100 gifiiridde mu ngalo za poliisi. Eno y’emu ku likodi embi, Gen. Kale Kayihura gy’alese mu poliisi mu myaka 13 gy’abadde ku ntikko ya poliisi nga IGP era agenze okuggyibwa mu kifo ekyo ng’abahhanda z’abantu abatemuddwa bamukiikidde ensingo olw’omusaayi gw’abantu baabwe abatalina musango ogwayiibwa abatemu ne batakwatibwa.\nOmukungu wa poliisi Felix Ndyomugyenyi amyuka akulira embeera z’abakozi mu poiisi yategeezezza gye buvuddeko nti, wakyaliwo obunafu ku ludda lwa poliisi okunoonyereza, okukwata n’okutwala mu kkooti abatemu abatta abantu.\nLipoota za poliisi ku buzzi bw'emisango ez'omwaka (2012, 2013, 2014 ne 2015), Ndyomugyenyi ze yasinziirako okwogera bino n’alaga nti, mu 2012, abantu 1,011 be battibwa emisango ne giroopebwa ku poliisi kyokka emisango 17 gyokka gye gyanoonyeyerezebwako abatemu ne batwalibwa mu kkooti.\nMu 2013, Ndyomugenyi agamba nti, ku bantu 1,034 abattibwa, emisango 19 gyokka gye gyanoonyerezebwako n abagambibwa okutta abantu ne basimbibwa mu kkooti.\nYagasseeko nti mu 2014, abantu abattibwa baali 943 kyokka poliisi yanooneyereza ku misango 19 gyokka abatemu ne basimbibwa mu kkooti ate mu 2015 emisango 15 gyokka egy’obutemu gye gyanoonyerezebwako ku bantu 1,068 abattibwa emisango ne giroopebwa ku poliisi.\nNdyomugyenyi yategeezza nti obunafu we businze okuva ye poliisi obutabeera na bakugu abatendeke obulungi mu kunoonyereza ku buzzi bw’emisango era okusomooza kuno Kayihura w’aviiridde ku bwa IGP nga kye kimu ku bimubobbya omutwe.\nEMISANGO EMINENE EGIMUREMYE\nEttemu ly’abakyala mu Wakiso: Abakazi 23 be battibwa e Ntebe ne Nansana mu Wakiso mu myezi esatu gyokka wakati wa July ne September 2017 ensisi n’ebuutikira abantu ab’omu bitundu ebyo okutuusa Pulezidenti lwe yeesitula nga September 26 2017 n’atuuka mu bifo eby'enjawulo abakazi gye baali battiddwa n’awera okufaafaagana n’abatemu era ettemu teryaddamu.\nMu kiseera ekyo abantu 44 be baakwatibwa nga bagambibwa okwenyigira mu ttemu eryo, wabula 22 be baatwalibwa mu kkooti ne bavunaanibwa kyokka Kayihura atuuse kuva ku bwa IGP nga tewali muntu yenna kkooti gw'esingisizza musango olw’obujulizi bwa polisii okubeera obunafu ekiitegeeza nti bannannyini bantu 23 abattibwa bayinza obutafuna bwenkanya mu misango gino.\nAni yatta Kaweesi?\nKu Lwomukaaga oluddirira luno nga March 17, lwe guwera omwaka bukya AIGP Felix Kaweesi atemulwa mu ntiisa n’omukuumi we Kenneth Erau ne ddereeva we Godfrey Mambewa e Kulambiro.\nWadde abantu abasoba mu 40 omwali n’abaana abato 12 ng’asembayo obuto wa myaka ebiri baakwatibwa ne balagibwa bannamawulire ng’abantu abateeberezebwa okutta Kaweesi omwaka gugenda kuwera nga tewali kya ssimba kyatuukiddwaako mu kunoonyereza n’okuvunaana abatta Kaweesi.\nWabula ekibaddewo kwe kugugulana wakati w’ebitongole ebikuumaddembe naddala poliisi, ISO ne CMi kw’ani avunaanyizibwa ku kunoonyereza mu musango gwa Kaweesi era Kayihura atuuse kuvaako Bannayuganda bakyabuuza ani yatta Kaweesi?\nBamaseeka 12 be battiddwa wakati wa 2012 ne 2016 okuli; Sheikh Abdul Karim Ssentamu eyatemulwa nga April 20, 2012 ku Muzikiti ogw'oku William Street, Haji Abubakari Abbas Kiweewa (Kigejogejo eyatemulwa nga June 22, 2012 e Kisaasi, Sheikh Yunus Abubakari Mudungu.\nYali Imam w'Omuzikiti gw'Abatabbuliiki ogwa Masjid Umar e Bugiri eyatemulwa nga November 1, 2012, Sheikh Muhammad Maganda eyatemulwa mu August 2012.\nAbalala kuliko; Sheikh Abdu Jowali Sentunga (September 2012), Sheikh Dactoor Abdu Kadir Muwaya (December 2014), Sheikh Mustafa Bahiga (December 27, 2014), Sheikh Muhammad Mawazi Ssebuggwaawo (January 6, 2015), Sheikh Abdul Rashid Wafula (May 21, 2015), Sheikh Ibrahin Hassan Kirya (20 June, 2015) n’abalala.\nAbantu 32 be baasooka okukwatibwa poliisi ne bavunaanibwa okutta Bamaseeka kyokka 17 ne baggyibwako emisango nga kati mu kiseera kino 14 okuli n’akulira Abatabbuliiki Sheikh Mohammad Kamoga be bawerennemba n’emisango kyokka obujulizi obwakaleetebwa mu kkooti tebuwa ssuubi nti emisango ginaabakka mu vvi.\nOkutemulwa kw’omugagga ow’omu Kikuubo Wilberforce Noah Wamala: Emyaka giweze mukaaga bukya omugagga w’omu Kikuubo, Wilberforce Noah Wamala attibwa n’omukozi we Shadiq Mugerwa mu ntiisa nga February 3, 2012 Omusango guno gwavulugibwa okuviira ddala ku ntandikwa nti n’abamu ku bantu abagambibwa okwenygira mu ttemu eryo okuli omusiizi wa langi Hassim Ssali yakwatibwa oluvannyuma lw’omwaka mulambo kyokka bwe yatuusibwa ku poliisi e Bukasa n’atemulwa mu September 2013.\nN’okutuusa leero fayiro y’omusango ogwo temanyiddwaako mayitire era abatta Wamala balya butaala.\nAni yayokya abaana b’e Buddo: Kayihura atuuse kuva ku bwa IGP nga Bannayuganda tebafunanga lipoota entongole eya poliisi ku byava mu kunoonyereza ku muliro ogwa April 14, 2008 ogwakwata essomero lya Buddo Junior School ne guleka nga gusse abaana 19.\nOkunoonyereza okwakolebwa mu disitulikiti y’e Wakiso kwazuula nti, omuliro ogwayokya abaana ab’e Buddo gwakoleezebwa mu bugenderevu abantu abaalina ebigendererwa byabwe kyokka n’okutuusa kati tewali muntu yenna yatwalibwa mu kkooti kuvunaanibwa ku ttemu lino.\nOmusango gwa Kanyamunyu:\nOmusango ogw’okutemulwa kw’omusajja Kenneth Aken eyakubwa amasasi e Lugogo mu November 2016 gukyagenda mu maaso mu kkooti nga guvunaanibwa abantu basatu; Mathew Kanyamunyu, Joseph Kanyamunyu ne muganzi wa Mathew Cynthia Munwangari.\nMu kiseera kino abawawaabirwa bonsatule bali bweru wa kkomera oluvannyuma lw’okukkirizibwa okweyimirirwa wabula engeri ey’akasoobo omusango gye gutambula, waliwo okutya nti aba famire ya Aken bayinza obutafuna kulamulwa mu bwenkanya.\nEby’e Kasese: Abantu abasoba mu 100 battibwa e Kasese mu December 2017 ng’amagye ga UPDF ne poliisi balumbye olubiri lw’Omusinga wa Rwenzururu Charles Mumbere okukwata abakuumi be abaali beekukumyeyo oluvannyuma lw’okukola obulumbaganyi ku nkambi z’amagye ne poliisi.\nN’okutuusa kati poliisi tevangayo kunnyonnyola mu bujjuvu kiki ekyaliwo wadde waliwo abantu abaatwalibwa mu kkooti okuli n’omukuelembeze ow’ennono, naye abantu b’omu kitundu ekyo balumiriza nti waliwo ebitavaayo bulungi ebyetaaga okunoonyerezebwako poliisi.\nAbantu babiri abaali baakwatibwa poliisi ku bigambibwa nti, baali mu kibinja ky’abatemu abeebijambiya abaatigomya Bannyuganda e Masaka, Sembabule, Mpigi n’awalala mu 2017 abaatolose.\nMusa Galiwango ne Muhammad Kiddawalime baatolokedde ku kkooti e Masaka wiiki ewedde nga kati essuubi ery’okuvunaana abeenyigira mu ttemu ery’abeebijambiya kyenkana liweddewo era abantu abattirwa abantu baabwe boolekedde obutafuna kulamulwa kutuufu.\nEnfa y’Abazungu etankanibwa: Abazungu mukaaga abaafiiridde mu Uganda mu mwezi gwa Februay 2018 ne baleetawo akasattiro mu bitongole ebyokwerinda olw’engeri etankanibwa gye baafuddemu.\nAbafudde ye; Has Jurgen Vallant 62, Eric Yvomr 54, Nordlarder Axel Andreas 41, Trasvuori Tuomas Juha Petteri 42, Montie Guy Waston 61 ne Rita Charlotte 76 nga baafiiridde mu wooteeri ez’enjawulo wakati wa February 5 ne 15, 2018.\nAbeebyokwerinda bakyasobeddwa ekivuddeko Abazungu abo okufa era waliwo okugugulana mu bitongole ebyokwerinda naddala ekya ISO ne poliisi ku nfa y’Abazungu abo.\nEngeri okulimba gye kuyinza okuterebula abatandika omukwano


Aba Cryptocurrency okufera abantu bbiriyooni 10 biranze – Bit Amplify\nAba Cryptocurrency okufera abantu bbiriyooni 10 biranze\nEngeri Aba Cryptocurrency gye banyaze abantu bbiriyooni 10\nOMUWENDO gw’abantu abalumiriza kkampuni ya Global Cryptocurrency Ltd okubafera gweyongedde ku poliisi n’ekitongole ekiketta mu ggwanga ekya ISO fayiro n’esindikibwa ku kitebe ky’abanoonyereza ku buzzi bw’emisango e Kibuli.\nWe bwazibidde ku Lwokuna, ng’abantu abaakakola sitatimenti ku poliisi wokka nga bakunukkiriza 300 nga n’abava mu bitundu by’eggwanga okuli: Gulu, Mubende, Masaka, Kyotera, Mbale n’awalala nabo bangi ekyawalirizza poliisi okuggya fayiro ku Old Kampala ne bagiweereza e Kibuli.\nBo abaabadde baakagenda mu ISO eyakutte Andrew Kaggwa abadde akulira kkampuni eno nabo baabadde basoba mu 100.\nOmwogezi wa poliisi mu Kampala n’emiriraano, Patrick Onyango yagambye nti, ensonga za Global Cryptocurrency zaasusse obuyinza bwa poliisi mu Kampala n’emiriraano olw’abantu abava mu bitundu by’eggwanga ebiri wabweru wa Kampala kwe kusalawo fayiro bagiwereze e Kibuli.\nAte ye Dayirekita wa ISO, Col. Frank Kaka Bagyenda yagambye nti, ba dayirekita ba Global Crypto currency balina ebiruubirirwa byabwe ng’abantu era banoonyereza okusukka ku kwagala okwegagaggawaza.\nNga November 11, 2019 abantu lwe baatandika okwekalakaasa nga babanja ssente zaabwe.\nKaggwa yayita olukiiko lwa bakasitoma bonna abaali batadde ssente mu Global Crypto currency ku Pope Paul Memorial mu Ndeeba okwogerezeganya nabo ku nsonga za ssente zaabwe.\nAustin Ndife alumiriza nti yabbiddwa obukadde 19 yagambye nti, batuula ku Pope Paul olunaku lwonna kyokka Kaggwa teyalabikako okutuusa ku ssaawa ssatu ez’ekiro nga bakyamulinze.\nWabula Kaggwa mu sitatimenti gye yakoze yagambye nti, yali agenda mu lukiiko looya we n’amugaana n’amugamba nti ye k’agende akiikirire kkampuni wabula Ndife agamba nti, ne looya teyalabikako.\nKaka yagambye nti, ekibalo kya Kaggwa ne banne, kyali kya kukungaanya bantu ku Pope Paul babalinde nga tebabalaba batandike okwekalakaasa nga banenya Gavumenti wabula ne babeera balabufu tebaakikola.\nAbeebyokwerinda era balina olukalala lwa bannabyabufuzi 12 okuli ne baminisita be bagamba nti babanoonyerezaako oluvannyuma lw’okusangibwa mu biwandiiko bya Global Cryptocurrency nga be bamu ku babadde balinamu emigabo kyokka olukalala luno kyabadde tekinnakakasibwa oba nga ddala lutuufu.\nKAGGWA YASOOKA KUKWATIBWA KU BY’OKUFERA ABAZADDE E MASAKA\nBwe yakwatiddwa, Kaggwa yagambye nti, guno omulundi gwabadde gwakubiri okumukwata.\nOmulundi ogwasooka baamukwata ku bigambibwa nti yali afeze abazadde okuwa abaana baabwe bbasale okusoma mu bitundu by’e Masaka n’emiriraano.\nYagambye nti, waliwo Abazungu abajja mu Uganda mu 2012 ne bamutegeeza nti baagala abaana ab’okuweerera ne bamuwa omulimu gw’okubafunira abaana era n’agenda mu bazadde ng’abasaba abaana kyokka oluvannyuma poliisi n’emukwata nga bamuteebereza okubeera omufere era ne bamusiba mu kkomera.\nYagasseeko nti, guno gwabadde mulundi gwakubiri okumukwata n’agamba waliwo abantu mu kkampuni baabadde akozesa abaamuviiriddeko okufi irizibwa kuno.\nYagambye nti, waliwo kkampuni eyaggulawo mu paaka empya ekola emirimu gye gimu gye babadde bakola eyayita mu bakozi be ne babasuubiza okubawa ssente ku buli kaasitoma gwe babatwalira era bakasitoma bonna babadde babapaazizza.\nKaka ne Onyango baategeezezza nti, bakyali ku muyiggo gwa Hudson Ntende dayirekita wa kkampuni omulala eyadduse.\nAbantu abasoba mu 1,000 kigambibwa nti be baafereddwa mu kkampuni eno nga ssente ze babanja kigambibwa nti ziri mu buwumbi 10.\nRelated tags : bobi wine bobi wine latest bwiino Crypto Currency Cryptocurrency discover uganda eddy kenzo Global Cryptocurrency Hamza Sebunya inside story uganda kagame museveni kaggwa cryptocurrency kasukali bobi wine kasukali keeko kenzo hamza rema eddy kenzo rema hamza rema kenzo rema namakula Rwanda uganda rwanda uganda relations tamale mirundi tamale mirundi latest tamale mirundi today trending trending in uganda wolokoso kasukali


Bukedde Online - Bobi Wine alaze w’atandikira\nBobi Wine alaze w’atandikira\nAlonkomye abakulembeze b’e Jinja ku mivuyo...\nAlumbye eddwaaliro n'akuba dokita munne amasasi...\nAdded 1st July 2017\nBobi Wine mu kwogera ne Bukedde yayanukudde ebibuuzo 13 ebyamubuuziddwa.\nChameleone, Bebe Cool ne Bobi Wine.\nOLUVANNYUMA lwa Bobi Wine okuwangula akalulu ka Kyaddondo East, ayogedde ne Bukedde n’alaga by’agenda okutandikirako.\nRobert Kyagulanyi Ssentamu 35, amanyiddwa nga Bobi Wine yalangiriddwa ku buwanguzi mu kifo ky’omubaka wa Kyaddondo East ng’awangulidde ku bululu 25,659 (ebitundu 78 ku 100) ate Sitenda Ssebalu eyamuddiridde n’afuna obululu 4,556 (ebitundu 14 ku 100).\nKiki ky’ogenda okutandikirako ng’omubaka w’ekitundu, kuba abantu baamaze okukikukwasa?\nNg’enda kusookera ku kya kugatta balonzi bonna , kuba nkimanyi bulungi nti akalulu kaawula mu bantu.\nAbantu bonna ababadde bampagira n’ababadde bawagira abalala, bonna ng’enda kubakung’anya wamu.\nBulijjo agali awamu ge galuma ennyama naffe okukulaakulanya ekitundu kyaffe tulina okuba nga tuli omuntu omu.\nNga bwe mbadde mbiyimba nti akalulu tekabaawula era nange kye nzikiririzaamu.\nBobi ne Barbie akalulu babadde bakanoonya babiri.\nAb’e Kyaddondo East abaakutaddemu obwesige obategekedde ki?\nEkitundu kyaffe kirina ekizibu ky’amazzi naddala mu bitundu nga Katadde, Kabubbu, Wattuba, ne Namavundu. Tulina n’ekizibu ky’amakubo agali mu mbeera embi.\nWaliwo ebizibu bye tusobola okwekolerako ffekka ng’abatuuze nga kyetaagisa kutuula mu lukiiko lwa kyalo.\nEkirungi nnina emikwano mu ggwanga n’ebweru era nga bano bansuubizza okunkwasizaako tusobole okukuza ekitundu kyaffe.\nOlutindo olubaddewo wakati w’abalonzi n’ababakulembera lugenda kuvaawo kuba ng’enda kuba mbategeeza ebifa mu Palamenti byonna.\nKampeyini zino zikuyigirizzaaki?\nAmaanyi g’abantu baabulijjo gasinga amaanyi g’abantu abali mu buyinza. Omuntu okufuna obwenkanya olina kubulwanirira.\nNjize nti mu bulamu olina kulwana nnyo okusobola okutuuka ku ky’oyagala. Okumanya ng’abantu balina amaanyi nze olumu mbadde nva awaka nga nnina 7,000/- zokka, kyokka ng’enda okuddayo akawungeezi nga nkung’anyizza emitwalo 20 era nga nfunye n’emmere gye bampadde enkalu.\nTubadde tusimbula awaka nga tuli batono, kyokka nga buli we tutuuka nga tutabaala ebyalo nga batwegattako ne tusiiba nabo olunaku lulamba nga twenjeera awatali kusasulwa wadde.\nDr. Kizza Besigye gwe mmanyi nga mukwano gwo eyagaana okukuwagira enkolagana yammwe egenda kubeera etya?\nBesigye yakyogera lunye nti wadde yandyagadde okubeera nange, kyokka amateeka g’ekibiina kye ekya FDC gamukugira. Kyokka etteeka bwe libeera nga bbi nga temuli bwenkanya, nabadde musuubira okuliwakanya kuba ye yanjigiriza okujeemera amateeka amabi.\nKyokka enkolagana yaffe tegenda kukendeerako era y’omu ku bantu be ng’enda okuyita ku mbaga yaffe ey’obuwanguzi.\nBayimbi banno okuli Bebe Cool ne Jose Chameleone abataalabiseeko mu kampeyini zo, onaakolagana otya nabo?\nAbayimbi bangi abampagidde era mbasiimye nnyo, kuba ng’oggyeeko ababadde bajja mu nkung’ana zange, waliwo n’abasazizzaamu ebivvulu byabwe tusobole okuba obumu nabo.\nKituufu waliwo bayimbi bannange ababadde bandaba obubi, kyokka balina okukimanya nti kye nkola kiyamba bbo bonna n’emigigi emito egiyimiriddewo ku talanta.\nNga tuyita mu makubo ge mpiseemu, abantu bajja kwongera okuwa omulimu gwaffe ekitiibwa kuba naffe tusasula emisolo n’okuwa abantu abalala emirimu.\nBaganda bange abo mbasuubira okubeera emabega wange mu kaweefube omupya gwe ntandiseeko ow’okukyusa obulamu bw’abantu nga ntandikira mu Kyaddondo East era nja kubeewuunya nnyo bwe banaakola ekikontana n’eddoboozi ly’abantu.\nNga bw’ofuuse omubaka wa Palamenti, watya nga Pulezidenti Museveni akuwadde obwa minisita; oweereza mu gavumenti eya NRM?\nPulezidenti akoze n’abantu bangi abagezi era abalina obusobozi, kyokka bonna ne bataganyula ggwanga, kuba y’ayagala okukola buli kimu.\nEkikulu ensi kyerina okumanya twetaaga enkyukakyuka, kyokka\nffe obutafaanana nga ba Kony abaasalawo okukozesa emmundu, ffe tusobola bulungi okukyusa obukulembeze nga tuyita mu makubo ag’emirembe nga ab’e Kyaddondo East bwe baakoze.\nKusoomoozebwa ki kwosanze ng’onoonya akalulu.\nEkikangabwa kye twasooka okufuna kwe kufi irwa omuwagizi waffe nga waakayita wiiki emu nga tutandise okunoonya akalulu.\nAbanvuganya baayagala okukikozesa ng’ekyokulwanyisa mu by’obufuzi.\nBwe nali naakewandiisa, natyamu kuba baatuggyako ssente nnyingi, ate nga nina n’okukozesa eziwera.\nNasooka ne neebuuza gye ng’enda okuggya ssente, kyokka abantu baasalawo okumpagira nga banteekamu ssente, okuwaayo emmotoka zaabwe okukkakkana nga buli mulimu gutambula bulungi.\nOsuubira kubeera na njawulo ki okuva ku babaka abalala?\nAb’e Kyaddondo mbakakasa nti balindirire okulaba omubaka ayogera ebizibu ebibaluma ng’abituusa mu Palamenti.\nAbabaka mbasuubira nga tujja kukolagana bulungi, kuba buli omu akirabye nti obuwagizi obungi bwe nfunye buvudde mu kubeera nganyimirira n’ebizibu by’abantu.\nKye balina okumanya nze siri munnabyabufuzi, wabula ndi mukulembeze.\nSigenze mu Palamenti kukuuta kadingidi ka byabufuzi, wabula ng’enze kubamanyisa bizibu binyiga bantu baffe.\nNjagala kulaba ng’emirimu gya Palamenti gitambulira ku bizibu by’abantu, kuba nkizudde nga bingi ebisika abantu sibiwulira bwe byogerwako.\nNja kuteesa ebintu bye ndaba mu Ghetto , bye nzija mu saluuni, mu bavuzi ba bodaboda. Enjawulo nti kati nja kuba nnina eddoboozi erisukka mu kubiyimbako obuyimbi, kyokka wano nga biwulirwa butereevu.\nWaliwo abalina endowooza enkyamu ku bayimbi ne bannakatemba nti bwe balondebwa mu Palamenti bamanyi okuvumbeera. Ggwe kino okiraba otya?\nKikyamu okulonda omuntu n’atakola bulungi ne mukiteeka ku bantu bonna abakola omulimu ogumufaanana. Okugeza tulina abasawo ne bannamateeka, abatakola bulungi, kyokka tetuyinza kukisiba ku basawo bonna.\nKibeera kikyamu okunsalira omusango olw’ekitone Katonda kye yampa\nNga munnabyabufuzi eyaakalondebwa, wali obaddeko omukulembeze mu bulamu bwo?\nKimanyiddwa bulungi nti nze Ghetto pulezidenti era buno bukulembeze era obumanyirivu mu by’obukulembeze nina bwa maanyi.\nOkuba nga wawangudde abantu abaasimbiddwawo ebibiina by’obufuzi nga NRM ne FDC kitegeeza ki gy’oli?\nAbantu bakooye okutegeererwa buli kaseera. Okunnonda baalaze nti bamanyi kye baagala wadde balina ebibiina by’obufuzi gye bagwa. Omuntu bwobeera ng’oyimirirawo ku lwa bantu, bakunywererako era nga nange ekyampanguzza ndi muntu wa bulijjo.\nWeerabawa mu maaso mu by’obufuzi byo?\nNze siri munnabyabufuzi wabula ndi mukulembeze. Bwe ng’amba nti njagala kufuuka kino, kiba kitegeeza nti nnina bye neenoonyeza awamu n’okugezaako okutegeerera abalala.\nBye mbadde nyimbako bye ng’enda okwogerako, kyokka enjawulo ng’enda kubeera nga ndi mu ssuuti.\nEbintu bye mbadde nyimbako ebimu bibadde tebikwata ku nze ng’omuntu okugeza obwavu nyinza okuba nga nabuvaamu, kyokka numwa abakyabulimu nga banyigirizibwa.\nEkigendererwa kyange njagala kusitula balala.\nTukusuubire kukulabira mu kifaananyi ki olunaku lwonaasooka okugenda mu Palamenti?\nNg’enda kujjira mu ssuuti yange nga nsibye n’ettaayi. Kano kagenda kubeera kabonero kakulu eri abantu abakola emirimu eginyoomebwa egy’omu Ghetto.\nSisinkana Paasita Muto eyasabira Bobi Wine: Atandise ekkanisa ku myaka 6 gyokka, asabira abantu ne bawona!


Bukedde Online - Minisitule efulumizza entegeka y'okuggulawo amasomero\nOmwana eyattiddwa akwasizza maama\nMINISITA w'Ebyenjigiriza n'emizannyo Janet Museveni azzizzaamu abazadde, abayizi n'abasomesa essuubi nti singa ekirwadde kya ssennyiga omukambwe (coronavirus) tekyongera kusaasaana mu Uganda, amasomero ga nnassale, pulayimale, siniya n'amatendekero g'abasomesa ba pulayimale gagenda kuddamu okuggulawo nga April 27, 2020.\nAbayizi bwe banaabeera bazzeemu okusoma mu kiseera ekiragiddwa baakufundikira olusoma olusooka nga June 12, 2020. Minisita yagaanyi amasomero okuwa abayizi ebigezo ebimalako olusoma olusooka n'abalagira bakozese obubonero abayizi bwe bazze bafuna mu bisomesebwa mu kibiina buli lunaku bakolemu lipooti y'omuyizi ey'olusoma olusooka. Olusoma olwokubiri lujja kutandika nga June 22, 2020 lukomekkerezebwe nga September 4, 2020.\nOlusoma olwokusatu lujja kutandika nga September 21 okutuuka nga December 19, 2020. Oluwummula olw'olusoma olusooka n'olwokubiri zigenda kubeera nnyimpi okusobozesa abayizi okumalayo bye bateekeddwa okusoma omwaka guno. Yunivasite zonna n'amatendekero agaawaggulu ziragiddwa okwetegeka okuddayo okumaliriza olusoma luno okutandika nga May 2, 2020.\nWano minisita weyasinzidde n'alabula yunivasite zonna ezibadde zikaka abayizi n'abazadde okusasula ssente z'ebigezo nti bagenda kubikolera ku mikutu gya yintanenti okukikomya mbagirawo.\nYagambye nti abayizi bangi tebalina ssente wadde ebyuma ebibasobozesa okukolera ebigezo ku yintanenti n'alagira abakulira amatendekero okuggla nga balindako okutuusa ng'eggwanga livudde mu katyabaga k'ekirwadde kya Coronavirus.\nOmwezi oguwedde nga March 18, 2020 pulezidenti Museveni ng'ayogera eri eggwanga omulundi ogusooka mu nteekateeka z'okulwanyisa n'okutangira ssennyiga omukambwe okusaasaanira eggwanga, yalagidde amasomero gonna n'amatendekero aga waggulu okuggalawo okumala ennaku 30.\nPulezidenti yategeezezza nti abayizi 15,000,000 abali mu masomero kyali kya bulabe okubalekayo kubanga ekirwadde bwe kikwatako omuyizi omu kisobola okusaasaana ku misinde egya waggulu ne kirumya n'okutta abantu bangi. Yawa abazadde ennaku bbiri nga bamaze okuggya abaana mu masomero badde eka.\nEkiseera kye yawadde kiggwaako nga April 20, 2020 era wano minisita w'ebyenjigiriza we yasinzidde n'ategeeza eggwanga nti singa byonna bibeera bigenze bulungi amasomero gaakuddamu okuggulawo ku nnaku ze yalambise waggulu.\nMinisita w'ebyenjigiriza bwe yabadde ayogera eri eggwanga yategeezezza nti abayizi abasinga obungi bava waka ne bagenda ku ssomero era bingi ku bikozesebwa mu masomero babigabana. Kuno agattako abayizi abali mu nkambi z'abanoonyi b'obubudamo abakunukkiriza 600,000 be yagambye nti bali mu bulabe kubanga enkambi zino ziriraanye ensalo z'amawanga ag'omuliraano agaamala edda okufuna ekirwadde kya ssennyiga omukambwe nga kyangu okukwata abayizi ne bakisaasaanya.\nSINGA AMASOMERO TEGAGGULAWO KIKI EKIDDAKO?\nOkusinziira ku kitongole kya UNESCO, amawanga 165 okwetooloola ensi yonna gaggaddewo amasomero ekikosezza abayizi obukadde 516 nga kuliko n'aba Uganda obukadde obusoba mu 15 mu masomero 73,000 n'abasomesa 548,000. Minisitule y'ebyenjigiriza yataddewo akakiiko kanoonyereze era kasalewo kiki ekirina okukolebwa ng'eri wamu ne gavumenti z'ebitundu era bino bye basazeewo:\nlOkusomesa buli akwatibwako okuli abayizi, abazadde, abasomesa n'abantu baabulijjo okubateekateeka mu kiseera kino ekyakasambattuko.\nl Yawadde abakulu b'amasomero bonna bye balina okugoberera mu kiseera kino ng'amasomero maggale.\nl Buli mukulu wa ssomero n'abakulira ebyenjigiriza ku disitulikiti baabalagidde okwongera okuwaayo ebibakwatako mu bujjuvu okusobola okubawuliza amangu.\nl Minisitule ng'eri wamu n'ekitongole ekiteekateeka ebisomesebwa (NCDC) bateeseteese ebiyinza okuweebwa abayizi ne beesomesa mu kiseera kino ekizibu.\nl Minisitule eragidde enkiiko ezikulira yunivasite n'amatendekero aga waggulu okukakasa nti abayizi bafuna ebibayambako okubeerako ne bye basoma mu kiseera kino ng'amatendekero maggale.\nl Minisitule ekolera wamu n'abakulira amasomero aga pulayimale ne siniya okulondayo abasomesa ab'enkizo bateeketeeke ebiyinza okusomesebwa abayizi ku leediyo ne ttivvi okwetooloola eggwanga abatalina ebyo bakyasala amagezi engeri gye bayinza okubatuusaako ebyetaago.\nEBIRINA OKUKOLEBWA NG'AMASOMERO GAGGUDDEWO:\nl Abayizi ba P7, S4 ne S6 balina okukola ebigezo bya mmooko bya mulundi gumu nga babitegekedde ku ssomero. Tewali kuwa bayizi bigezo biteekeddwa kuva bweru wa ssomero kubalagira kubisasulira.\nl Yasiimye buli alina ky'akoze wamu n'Obwakabaka bwa Buganda okulaba ng'abayizi basigadde bafuna okusomesebwa ku mikutu gya yintanenti ne ttivvi wabula n'agamba nti kino abayizi batono nnyo abakiganyulwamu.\nl Minisitule yaakufulumya enteekateeka ennambulukufu amasomero gonna gye ganaagoberera era abasomesa abaalondeddwamu baakugenda ku mikutu gya leediyo ez'ebitundu ne ttivvi. nga bajja kuba bejjukanya kw'ebyo abayizi bye baasomesebwa.\nl Abazadde bakubiriziddwa okwongera okuwa abayizi obudde babayigirize emirimu egy'enjawulo ng'okufumba, okulima, okukola ebyemikono n'okuyonja awaka mu kiseera nga kino nga bakyali eka.\nBayige okuyimba, ebyemizannyo, okulunda, okubabuulirira n'okubanyumiza emboozi ezizimba. Yasabye buli muntu okugenda mu maaso ng'agoberera ebiragiro n'okulambikibwa okukolebwa minisitule y'ebyobulamu ku kirwadde kya ssennyiga omukambwe. Era kye bawabula kyakwesigamibwako nnyo okusalawo oba abayizi baddayo ku masomero.\nOmusajja ayiiridde abasaabaze ababadde mu takisi asidi\nOwâ€™e Ggaba nâ€™ava ku Hoima Road weewale jaamu nâ€™amakubo gano\nAbadduka nâ€™eza SACCO babanoonya


Bukedde Online - Eyasse abakazi 2 bamukutte\nRonald Mayinja yeevuma ebyobufuzi\nEnkuba egootanyizza entambula okuva e Muko...\nASHIRAF Ssekasi 27, yakwatiddwa ng'ateeberezebwa okwenyigira mu butemu.\nKigambibwa nti Ssekasi ne banne, baAsooka kusuula bibaluwa ebitiisatiisa abantu nga basaba emitwe gy'abakazi e Nsangi n'ekyaddiridde kutandika kutta bantu.\nPoliisi okuva e Katwe eyakutte Ssekasi, n'ey'e Nsangi, bambega baazo baamaze ennaku bbiri nga bakuhhaanya obukakafu ku ttemu Ssekasi ne banne lye bazze bakola.\nKu Lwokutaano, Ssekasi yasoose kutwala poliisi ku kyalo Namagoma B n'alaga engeri gye batta, Francisca Nassaazi ate ku Lwomukaaga n'abatwala ku kyalo Ssumba mu ggombolola y'e Kyengera we battira Dorcus Musimenta.\nOmwogezi wa poliisi mu Kampala n'emiriraano, Patrick Onyango yagambye nti buli we yabatutte, yabalaze engeri omuntu gye baamutta.\nSsekasi yagasseeko nti ettemu teyalikola yekka era bali ku muyiggo gwa banne abalala.\nENGERI GYE BATTA OMUSAWO\nNassaazi 38, yava awaka ku Lwokubiri nga February 19 ku ssaawa nga 12:30 ez'akawungeezi okugenda okugula EnnyAanya z'agenda okufumbisa. Bwe yavaayo, yayitirako ewa mukwano gwe eyeesudde mmita nga 500 okuva ne w'asula.\nKigambibwa nti, ewa mukwano gwe, yavaayo ku ssaawa nga zigenda mu 3:00 ez'ekiro era mu kkubo ng'adda ewuwe, abatemu we baamutemulira.\nOmulambo gwa Nassaazi gwalabibwa abaana abaali bagenda ku ssomero ne bayita abatuuze.\nSusan Mukama ye yasoose okutuukawo n'ayita abakulembeze ku kyalo ne poliisi n'ekizuula nti ye Nassaazi gwe baali bAakazaako erya Musawo Massa.\nOnyango yagambye nti, omulambo gwa Nassaazi gwasangibwa gusaliddwaako okutu kumu nga gutemeddwa embale bbiri ez'amaanyi ku mutwe nga waliwo n'ennyaanya mu kaveera ze yali ava okugula.\nNassaazi yali akolera ku ddwaaliro ly'e Nsambya kyokka ennaku ezo yali yavaayo nga yafuna omulimu omulala.\nGYE BATTA MUSIMENTA\nSsekasi, bwe yatuuse ku kyalo Ssumba, yalaze abaserikale bwe batta Musimenta. Yagambye nti y'omu ku bakazi be bAateeka ku lukalala lwabwe era bwe baamulaba ng'agula kasooli omwokye nga February 6, 2020, ne batandika okumulinnya akagere ne bamuttira mu kasooli okumpi n'ennyumba ye.\nMusimenta, yali yaakafuna omulimu ku dduuka ly'Abayindi erya Computer Hub ku Kampala Road era we yava okugenda ewa Mukwano gwe e Kololo oluvannyuma gye yava okudda awaka.\nBba James Bwambale yategeeza Bukedde nti, yatuuka awaka nga mukyala we tanadda. Omwana yali mulwadde ne batandika okukuba essimu ye nga teriiko.\nEnkeera yagenda ku mulimu gye yali akolera ne bamutegeeza nti yali yavuddewo mangu.\nOnyango yagambye nti, Ssekasi bamuvunaana emisango ebiri egy'obutemu ogumu guli ku ffayiro CRB 88/2029 ate omulala guli ku CRB 121/2020.\nEngeri gy'otema munno sipeeya ne munyumirwa akaboozi\nOmuyimbi Lutalo alaze ekitone ekirala mu kucanga akapiira\nAbabaka ababalyamu olukwe mubanyiigire - Walukagga


Bukedde Online - Adwadwalikanye lwa banene mu Gavt. ababba ngâ€™abantu bafa njala\nAdwadwalikanye lwa banene mu Gavt. ababba ngâ€™abantu bafa njala\nKyokka Bobi Wine yabadde ayogera ebyo ngâ€™eri omubaka wa Palimenti owâ€™e Bugisu Nandala MafabiÂ ali mu kwesasaabaga nga baminisita 6 ko nâ€™abamu ku babaka ba PalimentiÂ bwe baagudde ekiyiifuyiifu ku ttaka lya gavumenti ne Namanve ne batandika okuligabana.\nMafabi yagambye nti ku yi\nMafabi yagambye nti ku yiika eziwera 1600 ezaalekebwawo okusimbwako ebibira e Namanve kati abanene baakeegabanyako yiika 600 ngaÂ beeyambisa amakubo agâ€™ekibbi.\nAbantu bafa enjala mu Teso kuba gavumenti terinaÂ ssente ezimala okubagulira emmere. Naye ensimbi ezimalaÂ gavumenti eneeziggyawaÂ bwe kiba ngâ€™abaneneÂ baayo beefunyiridde kuginyagulula ngâ€™ensimbi bazibba, ettaka balibba nabuli kintu kyonna ekirabika nâ€™ekitalabika nga bakibba?\nBobi Wine omuyimbi ayitimuse ennyo ebiro bino olwâ€™okwenyigiraÂ mu bintu ebiyambaÂ omuntu wa bulijjo, bwe yabadde ayanjulaÂ entegeka yâ€™abayimbi gye bagendaÂ okusonderamu ensimbiÂ ezâ€™okudduukirira abafa enjala, kwe kusoomoozaÂ ne baminisitaÂ nâ€™ababaka ba PalimentiÂ nabo baveeyo bakole kye kimu.\nObubbi nâ€™obuli bwâ€™enguzi obuli mu gavumentiÂ bwogeddwaako nnyo ne buvumirirwa kyokka kyewuunyisa okuba nga bugenda bugenzi mu maaso.\nÂ Kidwadwalikanya bwe kibaÂ nti mu ngeri nnyingi, gavumenti eremeddwa okutuukirizaÂ obuvunaanyizibwa bwayo olwâ€™obutaba na nsimbiÂ kyokka ne kiba nti abanene baayo ze babba ne ze bakumpanya bakyazifuna mu bungi.\nNgâ€™oggyeeko ekyâ€™abafa enjala mu Teso nâ€™awalala olwâ€™obutabaawo nsimbi zimala okubagulira emmere, ate nâ€™eggwanga lyolekedde okufuuka eddungu lwakuba ettaka eryalisimbiddwaamu ebibiraÂ ngâ€™eryo eryâ€™e Namanve, kati lyâ€™eryo abanene lye bagabana balyezimbiremu amayumba!\nBobi Wine agamba ntiÂ abanene bakodoÂ naye ne Ddwaddwaddwa Mumansa ka nkikinale mbuuze, lwaki abanene bayimbagatanyizza obulabbayi ate nâ€™obukodo?\nYiino leediyo ekozesa amaanyi gâ€™enjuba nâ€™olufungo\nOmusomali yagula ettaka lya Mabira ku kakadde kamu\nEkyabadde ku kkooti mu gwa Kiconco


Lwaki mutugaana okukuba enkungaana ate nga Pulezidenti ye temumufaako?? Aba People Power – Watchdog Uganda\nJoel Ssenyonyi wakati nga ayogerako ne bannamawulire e Kamwokya, ku ddyo ye Mubaka wa Mityana Munisiparity Francis Zaake Butebi\nABAKULEMBERA ekisinde kya People Power basomoozezza akakiiko ke by’okulonda mu Ggwanga nga abaagala bababulire lwaki bagaana enkungaana zaabwe nga kwotadde n’okukozesa Poliisi okuzitabangula, songa ye Pulezidenti Museveni atambula nga tewali amukuba ku mukono.\nBano bagamba nti kyeraga lwatu nti Pulezidenti Museveni yatandika dda kampeyini, nti era agenda akaba enkungaana mu bitundu bye ggwanga ebyenjawulo nti kyokka bbo bwe bagezaako okusisinkana abantu akakiiko ke by’okulonda kasindika Poliisi nebakuba saako n’okukwata banaabwe ne babasibira mu makomera ag’enjawulo.\nBwe yabadde ayogerako eri bannamawulire ku lw’okubiri mu lukiiko lwe baatuuzizza e Kamwokya ku nkingizzi z’ekibuga Kampala, omwogezi we kisinde kya People Power Joel Ssenyonyi yagambye nti bakukkulumira akakiiko ke byokulonda kubanga abamu ku banaabwe battiddwa mu buvuyo obukolebwa Poliisi nga egumbulula ab’oludda oluvuganya, nabalala kati bapoocha na bisago mu malwaliro agenjawulo lwa kulaga buwagizi bwabwe eri Omubaka wa Kyadondo East Robert Kyagulanyi Ssentamu.\nYanokoddeyo omu ku bawagizi baabwe JohnBosco Kibalama eyabuzibwawo nga 3 omwezi guno, nagamba nti baagala poliisi ebabuulire wa gyali, saako n’emisango gye yazza.\n“Tetugenda kutunula butunuzi nga eddembe lyabantu abamu lilinyirirwa nga kwotadde n’okukozesa obubi emmundu bigenda mu maaso, omuli n’abantu baffe abamu okuttibwa, twagala okunonyereza kugende mu maaso bazuule baani abali emabega w’obutemu bavunanibwe era baggalirwe” Senyonyi bwe yagambye.\nAkulira akakiiko ke by’okulonda Omulamuzi Steven Byabakama bwe yatuukiriddwa ku nsonga z’okuyimiriza enkungaana z’aboludda oluvuganya yagambye nti teri muntu akkirizibwa kukuba kkampeyini mu kiseera kino, okutuuka nga ekiseera ekituufu ekikkirizibwa mu mateeka kituuse.\nYagambye nti ekya Pulezidenti Museveni okusisinkana abantu tekirina buzibu kubanga ye mukulembeze we ggwanga era amateeka gamuwa ebeetu okulambuala emirimu mu ggwanga saako n’okusisinkana abantu naddala nga aliko emirimu gyakola egy’obukulembeze bwe ggwanga.


AKULIRA kkampuni ya Vision Group efulumya ne Bukedde Mw. Robert Kabushenga akwasizza Klezia ensimbi akawumbi kamu n’obukadde 340 kkampuni ze yakuηηaanya ng’eggwanga lyetegekera okukyala kwa Paapa Francis.\nEnsimbi Kabushenga yazikwasizza Ssaabasumba w’essaza Ekkulu erya Kampala, Cyprian Kizito Lwanga mu kusaba okw’okwebaza olw’okukyala kwa Paapa n’okusabira eggwanga okubeera n’okulonda okw’emirembe okwabadde ku kiggwa ky’omujjulizi Anderea Kaggwa e Munyonyo okwetabiddwaako ne Pulezidenti Museveni.\nPulezidenti Museveni yagambye nti ne Gavumenti yawaayo ensimbi ezisoba mu buwumbi 80 okutegeka emikolo gy’okukyala kwa Paapa. Yagambye nti Gavumenti yagula ettaka lya Klezia erisangibwa okumpi n’ekisaawe e Ntebe ku buwumbi 32 era n’ewa ne Klezia ensimbi endala obukadde 36 kwe yagatta n’endala obuwumbi busatu ze yawa Abakrisitaayo e Nakiyanja okukola ku kukyala kuno.\n‘’Ndi musanyufu kuba Gavumenti yammwe yasobola okukola ku kukyala kwa Paapa era okujja kwe kituyamba ng’eggwanga okwongera okuleeta abalambuzi’’ Museveni bwe yagambye.\nYakubirizza abantu okukola ennyo baggaggawaze amaka gaabwe kiyamba abantu okuba obulungi n’okutumbula emirimu gya Klezia n’okuwa gavumenti emisolo. Era n’akunga abantu okwewala okufuna Siriimu n’okuwanyisa ettamiiro. ‘’ N’olaba omuntu ng’amatama gazimbye nga yenna ayengedde ng’eryenvu.\nOkunywa omwenge ssi kirungi’’ Museveni yabadde ne mukyala we Janet Museveni. Museveni ayongedde obuwumbi 10 okumaliriza okuzimba Namugongo. Ssaabasumba Cyprian Kizito Lwanga yeebazizza Gavumenti olw’okuwa abantu emirembe n’asaba n’abakiriza okugikuuma mu maka.\nKu nsonga z’okutunda ssapule, Ssaabasumba yagambye nti Klezia tetunda mukisa n’agamba nti kino kyakolebwa ng’akabonero k’okujjukira okukyala kwa Paapa n’asaba ababadde bawalampa Klezia bakikomye. Yavumiridde abonoona erinnya lya Klezia n’agamba bakikomye kuba ebyogerwa ssi bituufu.


Bukedde Online - Omusuubuzi alumirizza Bryan White okugaanira obukadde bwe 135: Bryan White amwanukudde: 'Oyo omusajja ye yanziba'\nOmusuubuzi alumirizza Bryan White okugaanira obukadde bwe 135: Bryan White amwanukudde: 'Oyo omusajja ye yanziba'\nAmasomero 3 gaggaddwa e Mukono\nAbakazi 160 bavuddeyo okuvuganya ku bubina\nOMUSUUBUZI w’e Kireka alumiriza Bryan White ( Bryan Kirumira) nnannyini Bryan White Foundation okugaana okumusasula obukadde 135, nga bwe yagenda okuzimubanja yamuggyirayo emmundu.\nMajjanja ne Kirumira abagugulana. Mu kifaananyi kye kifo e Kireka Majjanja w'asangibwa\nEphraim Kirumira Majjanja nnannyini kkampuni ekola weema eya Majjanja & Sons e Kireka eyayimbuddwa ku Lwakuna lwa wiiki ewedde mu kaduukulu ka poliisi y'e Busunju gye baabadde bamusibidde nga Bryan White amulumiriza okumuguza weema ezitali ku mutindo, yatuukidde mu ofiisi za Bukedde n'annyonnyola ebyamutuuseeko.\nENGERI GYE BAASISISNKANA\nMajjanja agamba nti, mu October wa 2018, abakozi ba Bryan White baamutuukirira ne bamusaba abakolere weema n'abawa eddiba balabe oba omutindo gwe baagala. Yabawa ne weema ewedde okukola ya 4,500,000/-.\nYagambye nti Bryan White yamusindikira musajja we Nicholas Muwanguzi owa Wald Electronics eyamulagira okubakolera weema 60 nga buli emu ya 4,500,000/- nga zaali zakumalawo obukadde 270.\nOluvannyuma lwa wiiki bbiri, Muwanguzi yasasulako obukadde 135 ne batandika okukola era mu nnaku ntono, baali bamaze.\nAnnyonnyola nti, Muwanguzi yagenda okunona weema nga ssente tazirina ne bagaana okuzimuwa.\nYagambye nti, bwe waayitawo essaawa mbale Bryan White n'akubira maneja we (Majjanja) essimu ng'ayomba n'oluvannyuma naye n'amukubira essimu ng'aayomba n'okumubuuza kye yeeyita ekimugaana okumuwa weema ng'amubanja obukadde 135 bwokka.\n"Yahhamba nti bwe simuwa weema ajja kujja ankube amasasi, kafakitole kange akookye n'abakozi bange bonna abasibe era bwe bamuwulira ebyo ne mpita Muwanguzi ne muwa weema", Majjanja bwe yagambye.\nN'agamba nti baazitikka ku mmotoka bbiri naye n'abagoberera ne bazitwala ewa Bryan White e Munyonyo.\nMajjanja yagambye nti nga batuuse e Munyonyo, Bryan White yabuuza eyali alemedde weema ze. Musinguzi n'amulagayo.\nYagambye nti, Bryan White yabuuka omulundi gumu n'amugwa mu bulago ng'ayagala okumutuga nga bw'agamba nti, "lwaki sikittira wano".\n"Nakubira Muwanguzi essimu eyali yampa omulimu n'ahhamba nti omusajja namunyiiza wabula hhendeyo njogere naye kyokka Bryan White olwandabako yagamba nti; ‘Kino ekisajja kya tenti kikyabanja! Ggwe sijja kukusasula," bwe yannyonnnyodde.\nBRYAN WHITE YADDUKIRA MU KYALO\nMajjanja agamba nti, wiiki ewedde yagenda e Munyonyo addemu abanje kyokka be yasangayo ne bamuggalira wabweru ne bamugamba nti ennyumba Bryan White yagivaamu dda yagenda mu kyalo e Busunju ku lw'e Hoima. "Nakubira abakozi bange basatu bamperekereko ne tutuuka ewuwe.\nYatukwatta n'atuggyamu engatto n'amasimu gonna n'agatuggyako n'alagira abaserikale nti buli agezaako okudduka nga bamukuba essasi," Majjanja bwe yagambye.\nYagasseeko nti, Bryan White yakubira abaserikale ku poliisi y'e Busunju era bwe baatuuka, baasooka mu kafubo n'abateeka mu mmotoka ye n'abavuga okubatwala ku poliisi y'e Busunju gye baabasibira.\nKu poliisi yawa ebiragiro obutabata ne famire zaabwe obutazibuulira gye bali era akulira okunoonyereza ku buzzi bw'emisango ku poliisi eno n'akibagamba.\nWabula bino Bryan White yabiwakanyizza n'agamba nti amaka ge ag'e Munyonyo akyagalimu era waliwo omukuumi wa SFC gwe bayita Wanyama yenna agendayo alina kusooka kumukubira ssimu n'amukkiriza okuyingira.\nMajjanja yagambye nti, okubayimbula abakulira poliisi e Mityana baamaze kuyingira mu nsonga zaabwe ne babaggya ku poliisi y'e Busunju ne babatwala e Mityana.\n"Nga tuli ku poliisi e Busunju, Bryan White yasindika basajja be ne baleeta weema ku poliisi ne batulagira okussa omukono ku ndagaano nti weema zange nzitutte era Bryan White si kyamubanja kyesakkiriza kubanga abampa byenakozesa baali balinda ssente nga sirina bwembaddiza weema." Majjanja bwe yategeezezza.\nOYO YE YANZIBA- BRYAN WHITE\nBryan White yategeezezza ku ssimu nti, ekituufu amaanyi gonna agamalidde Busunju gyazimba ekifo awagenda okubeera abaana ababa bakyusiddwa nga bavudde mu bikolwa bw'obumenyi bw'amateeka.\nYannyonnyodde nti, kituufu Majjanja amumanyi era baamuwa omulimu okukola weema ne bamuwa n'obukadde 200 ezaasooka akole omulimu wabula omulimu gwe yakola, gwali mufu.\n"Omutindo gwa weema gwali mubi nnyo twaziteeka mu musana ennaku bbiri ne zitandika okuggyamu ebituli ne tumuyita tuteese yatusindikira bavubuka be kuzikuba biraka," Bryan White bwe yagambye.\nYagasseeko nti, weema zonna 60, baazitisse ku mmotoka ne bazitwala ku poliisi y'e Mityana era ayagala Majjanja amuddize ssente ze yamuwa kubanga tagenda kukkiriza alye ssente za bandi bwatyo.\n"Namukutte ne mmutwala ku poliisi e Busunju ne muggulako omusango gw'okufuna ssente mu lukujjukujju era baamutadde ku kakalu ka poliisi ng'addayo ku Mmande." Bryan White bwe yagambye.\nTUGENDA MU KKOOTI\nAli Ssekabembe, looya wa Majjanja yagambye nti, mu wiiki eno bajja kugenda mu kkooti.\nMajjanja Tent Makers\nGavumenti etandise okusomesa abaana omwoyo gw'eggwanga\nManeja wa Agro Max e Luteete attiddwa mu bukambwe\nSsente obukadde 135 zitabudde Bryan White n'omusuubuzi\nBryan White bamuwadde ennaku 14 okwewozaako ku musango gw'obukadde 135 ezimubanjibwa


Masaka: NUP efunye obuwanguzi mu kkooti - StaDailyNews\nHome Luganda Agaakuno Masaka: NUP efunye obuwanguzi mu kkooti\nOmulamuzi wa kkooti y’e Masaka Uthur Ziraba leero ku Lwokubiri egobye emisango egibadde givunanibwa abakulembeze n’abawagizi b’ekibiina kya NUP mu Masaka. Bano okuli; Florence Namayanja, Evans Kanyike, Juliet Kakande, Abed Bwanika n’abawagizi baabwe bali baakwatibwa mu Novemba w’omwaka oguwedde nebaggulwako omusango gw’okwetaba mu bikolwa ebiyinza okusaasaanya COVID-19.\nKino kyaddirira bano okukwatibwa nga bakung’aanye oluvannyuma lwa Pulezidenti waabwe, Robert Kyagulanyi, okukwatibwa e Luuka mu Busoga bwe yali anoonya akalulu. Bano abasoba 50 babadde balabikako mu kkooti wabula nga abapoliisi abalina okubawaako obujulizi nga tebalabikako.\nBwekityo ne leero abajulizi tebalabiseeko era wano munnamateeka w’abawawaabirwa, Alexander Lule, kwe kusaba omulamuzi omusango guno agugobe.\nOmulamuzi Ziraba ategeezezza nti abajulizi okuli omuduumizi wa poliisi mu Masaka, Enock Abaine wamu n’eyakola okunnoonyereza bamanyi bulungi obuvunaanyizibwa bwabwe kyokka baasalawo obutalabikako eri kkooti era omusango n’agugoba.\nWabula annyonnyodde ng’abawaabi bwe balina eddembe okuddamu okuttusa omusango guno bwe baba baagadde.\n“Ekyewuunyisa RPC w’e Masaka, Enock Abaine, awaaba emisango gino tajjangako mu kkooti kyokka ate nga bulijjo abeerawo mu misango emirala era nga ne mu Masaka mwali.” Bw’atyo munnamateeka Lule bw’agambye.\nAbamu ku bejjeerezeddwa okuli Kanyike Evans omubaka omulonde owa Bukoto East ne Juliet Kakande omubaka omukyala omulonde owa Masaka City, bategeezezza nga kuno bwe kubadde okubamalira obudde ne basanyukira eky’omulamuzi okugugoba.\nPrevious articleNew Army Generals urged to remain loyal to top leadership


Bernard Kateregga Archive - Dembe FM 90.4\nOkutumbuula ebyo’busuubuzi mu gwanga\nOlukiiko oluvunanyizibwa okutumbula ebitundibwa ebweru w’eggwanga olwa Uganda export promotions board lutegezezza nga bwewetagisa okuteekawo ofiisi ezenjawulo mu bifo ebitali bimu ebitundibwa ebweru w’eggwanga bwebiba byakweyongera. Okusinziira ku biwandiiko by’ebintu ebyatundibwa ebweru w’eggwanga mu mwaka gwa 2014, Uganda yafunamu obuwumbi bwa doola 2.6 mu 2015 […]\nEmmotoka bazigobye ku masundiro g’amafuta\nPoliisi ye Masaka eweze emmotoka zonna okutikkira, okusimba wamu n’okutikkulira abasaabaze ku masundiro g’amafuta. Aduumira poliisi y’ebidduka e Masaka Wilfred Byamugisha y’awadde okulabula kuno n’ategeeza nga bwebafunye ebiragiro okuva ku kitebe kya poliisi e Kampala oluvanyuma lw’okulabulwa ku bikolwa by’ekitujju. Agamba baawandikidde dda abakulira amasundiro […]\nAbaakoseddwa amataba babadukiridde\nAbatuuze be Kalungu abakoseddwa amataba kyaddaaki baddukiriddwa n’obuyambi bafune webegeka oluba. Abantu abali eyo mu 2000 mu tawuni ye Lukaya basigala tebalina webegeka luba olw’amayumba gaabwe kumpi kubuliramu. Abatuuze abaasinze okukosebwa kuliko abokumwalo gwe Kamuwunga n’abalala. Kati bano bawereddwa ebintu nga emmere omubadde ensawo z’akawunga, […]\nEyayiira mujjawe olweje bamusibye 2\nE Mayuge omukazi ow’emyaka 29 asibiddwa emyaka 2 lwakuyiira mujjawe mazzi gookya. Omulamuzi Wilberforce Egesa y’asindise Aisha Nandawula mu kkomera lye Bufulubi lwattima. Omulamuzi agambye nti akalize omukazi ono ayige oba oli awo takiddangamu gyebuggya.\nKadaga akomyewo ku bwa sipiika\nRebecca Kadaga azzemu okulondebwa ku bwa sipiika bwa palamenti eyekkumi awatali amuvuganya. Oluvanyuma omukulembeze w’eggwanga Yoweri Kaguta Museveni amukwasizza ddamula ya palamenti wakati mu nduulu okuva eri abawagizi be Omubaka Raphael Magyezi y’awaddeyo erinya lya Rebecca Kadaga nelisembebwa Cecilia Ogwal olwo Julius Mukasa Majegere n’awayo […]\nKkooti egobye okwewozaako kwabannamateeka ba Mbabazi\nKkooti ensukulumu egobye okwewozaako kwabannamateeka ba Mbabazi abategezezza nga okubibwa kw’ebiwandiiko byabwe mu ofiisi zaabwe ezamenyeddwa bwekibalemesezza okuwaayo obujulizi ku musango oguwakanya ebyava mu kulonda gwebaawaba. Ssabalamuzi w’eggwanga Bart Katureebe bano abalabudde obutekwasa kyakumenya ofiisi zaabwe nga baagala okwongerwayo obudde okunonya obujulizi. Katureebe ategezezza nga […]\nAbatembeeyi bakugoobwa mu kibuuga\nEkitongole kya KCCA kikakasizza bananyini maduuka nga bwebagenda okugoba abatembeeyi bonna kunguudo mu bwangu. Omwogezi wa KCCA Peter Kauju agamba baasindikidde dda abatembeyi bano amabaluwa agabalabula okwamuka enguudo zino. Kauju agamba singa tebavako mu mirembe, abakwasisa amateeka bakubatwalaganya.\nAbalwaniriizi be bembe bali wa Besigye\nAb’akakiiko akalwanirira eddembe ly’obuntu mu ggwanga kali mu nteekateeka zakukyalira eyesimbyewo ku bwa pulezidenti Munna FDC Dr.Kizza Besigye wali e Kasangati. Besigye akyasibiddwa mu maka ge okuva nga okulonda kwa nga February 18th kuwedde Poliisi ewera yakugenda mu maaso n’okukuumira Besigye eweuwe okutuusa nga […]


Ab'omu Ghetto omugaati gwa Museveni gubatabudde...\nOmuyimbi Dennis Kawuki eyeeyita Dr. Bitone ali mu keetalo. Ennaku zino asiiba mu bantu be mu bitundu by’e Busaabala era mu biseera by’okugema kw’ekikungo abadde abayitamu ng’abakubiriza okutwala abaana okubagemesa kubanga be bakulembeze b’enkya nga tubeetaaga balamu.\nMu kiseera kye kimu abadde abajjukiza okumulabiranga ddala mu kivvulu kye yatuumye ‘‘Time yo mu Daddy Concert’’ ku Papaz Spot e Makindye nga November 8, 2019 ng’agamba nti kye kiseera naye alye ku mugaati oguwera.\nLoodi ono eyateekako omuyimbi Jose Chameleone ku bunkenke olw’okuyimba mu ddoboozi lye alina ennyimba nga:\nTonefasa, Topowa, Oli mufere, Kankikole, Mukyala, Mawazo n’endala nnyingi. Ku kuyimba agattako okuwandiikira abayimbi ennyimba ng’era baakoleddeko kuliko: Julie Mutesaasira, Joy Tendo, Glydes Mirembe, Fyonna Nsubuga n’abalala.\nYagambye nti mu kivvulu kino agenda kubeera ne banywanyi ne okuli: B2C, John Blaq, Spice Diana, Mesach Ssemakula, MC Mariach n’abalala.


Otambulira Wamu n’Ekibiina kya Yakuwa? | Ogw’Okusoma\n‘Emmere Yange Kwe Kukola Katonda by’Ayagala’\nTuyinza Tutya “Okuddamu Buli Muntu”?\nBw’Oba Obuulira, Fuba Okuyisa Abalala nga Bwe Wandyagadde Bakuyise\nEBYAFAAYO EBIKWATA KU BULAMU BW'AB'OLUGANDA Yakuwa Annyambye Nnyo\nYakuwa Katonda wa Ntegeka\nOtambulira Wamu n’Ekibiina kya Yakuwa?\nOKUVA MU TTEREKERO LYAFFE “Wakyaliwo Omulimu Munene Ogulina Okukolebwa”\nBISOME MU Afrikaans Albanian Amharic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese (Simplified) Chinese (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korean Krio Kwangal Kwanyama Latvian Lingala Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malay Malayalam Maltese Marathi Maya Mexican Sign Language Moore Ndebele Ndonga Nepali Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nOmunaala gw'Omukuumi—Ogw'Okusoma mu Kibiina | Maayi 2014\n“Amaaso ga Yakuwa gali ku batuukirivu.”—1 PEET. 3:12.\nKiki Yakuwa ky’ajja okukola nga Sitaani alumbye abaweereza be?\nEbimu ku bintu Katonda by’atwetaagisa bye biruwa?\nLwaki tulina okweyongera okutambulira awamu n’ekibiina kya Yakuwa?\n1. Abaisiraeri bwe baajeemera Katonda, kibiina ki Yakuwa kye yalonda okumukiikirira? (Laba ekifaananyi waggulu.)\nYAKUWA ye yasobozesa ekibiina Ekikristaayo okutandikibwawo mu kyasa ekyasooka era y’asobozesezza okusinza okw’amazima okuzzibwawo mu kiseera kyaffe. Nga bwe twalaba mu kitundu ekyayita, mu kusooka Abaisiraeri baali ggwanga ddonde naye ne beewaggula ku Katonda. N’ekyavaamu, Yakuwa yasalawo okuteekawo ekibiina ekirala eky’abagoberezi ba Kristo okumukiikirira. Ekibiina ekyo ekiggya ekyali kisiimibwa mu maaso ga Katonda kyawonyezebwawo nga Yerusaalemi kizikirizibwa mu mwaka gwa 70 E.E. (Luk. 21:20, 21) Ebyo ebyaliwo mu kyasa ekyasooka byalaga ekyo ekyandituuse ku baweereza ba Yakuwa mu kiseera kyaffe. Mu kiseera ekitali kya wala ensi ya Sitaani ejja kuzikirizibwa, naye ekibiina kya Katonda kijja kusigalawo. (2 Tim. 3:1) Ekyo tukikakasa tutya?\n2. Kiki Yesu kye yayogera ku ‘kibonyoobonyo ekinene,’ era ekibonyoobonyo ekyo kinaatandika kitya?\n2 Ng’ayogera ku kiseera ky’okubeerawo kwe ne ku mafundikira g’enteekateeka eno ey’ebintu, Yesu yagamba nti: “Walibaawo ekibonyoobonyo ekinene ekitabangawo kasookedde nsi ebaawo okutuusa leero, era tekiribaawo nate.” (Mat. 24:3, 21) Ekibonyoobonyo ekinene kijja kutandika nga Yakuwa akozesa bannabyabufuzi okuzikiriza “Babulooni Ekinene,” nga gano ge madiini gonna ag’obulimba. (Kub. 17:3-5, 16) Kiki ekinaddirira?\nSITAANI ALUMBA ABANTU BA KATONDA ERA KALUMAGEDONI ATANDIKA\n3. Oluvannyuma lw’okuzikirizibwa kw’amadiini ag’obulimba, kiki ekinaatuuka ku bantu ba Yakuwa?\n3 Oluvannyuma lw’okuzikirizibwa kw’amadiini ag’obulimba, Sitaani n’abantu be bajja kulumba abaweereza ba Yakuwa. Ng’eyogera ku “Googi ow’omu nsi ya Magoogi,” Bayibuli egamba nti: “Olija nga kibuyaga [okubalumba], oliba ng’ekire okubikka ku nsi, ggwe n’eggye lyo lyonna n’amawanga mangi nga gali naawe.” Okuva bwe kiri nti Abajulirwa ba Yakuwa tebalina magye era nga be bantu abasingayo okuba ab’emirembe mu nsi yonna, bajja kulabika ng’abanafu ennyo. Naye Sitaani n’abantu be bwe banaabalumba, bajja kwejjusa!—Ez. 38:1, 2, 9-12.\n4, 5. Kiki Yakuwa ky’anaakola nga Sitaani alumbye abantu be?\n4 Sitaani n’abantu be bwe banaalumba abantu ba Yakuwa, bajja kuba ng’abalumbye Yakuwa kennyini. (Soma Zekkaliya 2:8.) Kiki Yakuwa, Katonda Omuyinza w’Ebintu Byonna ky’anaakola nga Sitaani alumbye abantu be? Yakuwa Katonda ajja kubaako ky’akolawo mu bwangu okununula abantu be. Ajja kuleeta olutalo Kalumagedoni azikirize ensi ya Sitaani yonna.—Kub. 16:14, 16.\n5 Ng’eyogera ku Kalumagedoni, Bayibuli egamba nti: “Mukama alina empaka n’amawanga, aliwoza ne bonna abalina omubiri; ababi alibawaayo eri ekitala, bw’ayogera Mukama. Bw’ati bw’ayogera Mukama w’eggye nti Laba, obubi bulifuluma okuva mu ggwanga okugenda mu ggwanga linnaalyo, ne kibuyaga mungi alikunsibwa aliva ku njegoyego z’ensi ez’enkomerero. N’abo Mukama b’alitta baliva ku nkomerero y’ensi balituuka ku nkomerero yaayo: tebalikungubagirwa so tebalikuŋŋaanyizibwa so tebaliziikibwa; baliba busa ku maaso g’ensi.” (Yer. 25:31-33) Katonda ajja kuzikiriza enteekateeka y’ebintu eno yonna ku Kalumagedoni. Ensi ya Sitaani ejja kumalibwawo ddala, naye ekitundu eky’oku nsi eky’ekibiina kya Yakuwa kijja kusigalawo.\nENSONGA LWAKI EKIBIINA KYA YAKUWA KYEYONGERA OKUKULA\n6, 7. (a) ‘Ab’ekibiina ekinene’ bava wa? (b) Kweyongerayongera ki okubaddewo mu kibiina kya Yakuwa gye buvuddeko awo?\n6 Buli lukya ekibiina kya Yakuwa kyeyongera okukula. Ekyo kiri kityo, kubanga abantu abakirimu basiimibwa mu maaso ga Katonda. Bayibuli egamba nti: “Amaaso ga Yakuwa gali ku batuukirivu n’amatu ge gali eri okwegayirira kwabwe.” (1 Peet. 3:12) Mu batuukirivu abo mwe muli ‘n’ab’ekibiina ekinene’ eky’abo ‘abanaayita mu kibonyoobonyo ekinene.’ (Kub. 7:9, 14) Bayitibwa “ekibiina ekinene,” olw’okuba bangi nnyo. Naawe weeraba ng’oli omu ku b’ekibiina ekinene era ng’owonyeewo mu “kibonyoobonyo ekinene”?\n7 Ab’ekibiina ekinene bava wa? Bava mu mawanga gonna era bakuŋŋaanyizibwa okuyitira mu mulimu Yesu gwe yagamba nti gwandikoleddwa mu kiseera ky’okubeerawo kwe. Yagamba nti: “Amawulire gano amalungi ag’obwakabaka galibuulirwa mu nsi yonna etuuliddwamu okuba obujulirwa eri amawanga gonna, olwo enkomerero n’eryoka ejja.” (Mat. 24:14) Mu nnaku zino ez’oluvannyuma, ekibiina kya Katonda kyemalidde ku mulimu gw’okubuulira. N’ekivuddemu, obukadde n’obukadde bw’abantu bayize okusinza Katonda “mu mwoyo n’amazima.” (Yok. 4:23, 24) Ng’ekyokulabirako, wakati w’omwaka 2003 ne 2012, abantu abasukka mu 2,707,000 be beewaayo eri Katonda ne babatizibwa. Kati waliwo Abajulirwa ba Yakuwa abasukka mu 7,900,000 mu nsi yonna, era waliwo n’abantu bangi abajja mu nkuŋŋaana zaabwe, naddala ku mukolo gw’okujjukira okufa kwa Yesu ogubaawo buli mwaka. Tuli basanyufu nnyo okulaba ng’ekibiina ekinene kyeyongera okukula era tukimanyi bulungi nti ‘Katonda y’akikuza.’—1 Kol. 3:5-7.\n8. Lwaki omuwendo gw’abaweereza ba Yakuwa mu kiseera kyaffe gweyongera buli lukya?\n8 Buli lukya abaweereza ba Yakuwa beeyongera obungi olw’okuba Yakuwa ali wamu nabo. (Soma Isaaya 43:10-12.) Bwe yali ayogera ku nnaku ez’oluvannyuma, nnabbi Isaaya yagamba nti: “Omuto alifuuka lukumi n’omutono alifuuka ggwanga lya maanyi: nze Mukama ndikyanguya ebiro byakyo nga bituuse.” (Is. 60:22) Mu kusooka, ab’ensigalira y’abaafukibwako amafuta baali ‘ng’omuto.’ Kyokka, omuwendo gwabwe gwagenda gweyongera Yakuwa bwe yaleeta mu kibiina kye abalala abali mu Isiraeri wa Katonda. (Bag. 6:16) Ate era emyaka bwe gigenze giyitawo, wabaddewo abantu bangi abalina essuubi ery’okubeera ku nsi emirembe gyonna abakkirizza amazima.\nEBYO YAKUWA BY’ATWETAAGISA\n9. Kiki kye tulina okukola okusobola okufuna emikisa gya Katonda mu biseera eby’omu maaso?\n9 Ffenna, ka tube baafukibwako mafuta oba ba ndiga ndala, Yakuwa atusuubizza emikisa mingi mu biseera eby’omu maaso. Kyokka bwe tuba ab’okufuna emikisa egyo, tulina okukola ebyo Yakuwa by’atwetaagisa. (Is. 48:17, 18) Lowooza ku Mateeka Yakuwa ge yawa Abaisiraeri. Okukwata Amateeka ago kyandibayambye okuba n’empisa ennungi, okufuna essanyu mu maka, okuba n’emikwano emirungi, okuba abeesigwa nga bakola bizineesi, okuyisa abalala obulungi, era kyandibayambye ne mu ngeri endala nnyingi. (Kuv. 20:14; Leev. 19:18, 35-37; Ma. 6:6-9) Naffe bwe tukola Katonda by’atwetaagisa, tuganyulwa nnyo. Mu butuufu, ebiragiro bya Katonda tebizitowa. (Soma 1 Yokaana 5:3.) Ate era bwe tukwata ebiragiro bya Katonda, tufuna essanyu lingi era n’okukkiriza kwaffe kweyongera okunywera.—Tit. 1:13.\n10. Lwaki tusaanidde okwesomesa Bayibuli n’okuba n’Okusinza kw’Amaka buli wiiki?\n10 Waliwo ebintu ebitali bimu ebiraga nti ekitundu eky’oku nsi eky’ekibiina kya Katonda kigenda mu maaso. Ng’ekyokulabirako, tweyongedde okutegeera amazima agali mu Bayibuli. Ekyo tekyewuunyisa kubanga “ekkubo ery’abatuukirivu liriŋŋanga omusana ogwakayakana, ogweyongerayongera okwaka okutuusa obudde lwe butuukirira.” (Nge. 4:18) Naye buli omu ku ffe asaanidde okwebuuza: ‘Ntambulira wamu n’ekibiina kya Yakuwa nga nfuba okumanya enkyukakyuka eziba zikoleddwa mu ngeri gye tutegeeramu ebyawandiikibwa? Nfuba okusoma Bayibuli buli lunaku? Nfuba okusoma ebitabo ebikubibwa omuddu omwesigwa? Nze n’ab’omu maka gange tuba n’Okusinza kw’Amaka buli wiiki?’ Ebintu ebyo si bizibu kukola, wabula kye twetaaga kwe kuba n’enteekateeka okubikola. Kikulu nnyo okusoma Ekigambo kya Katonda n’okukikolerako. Ekyo kijja kutuyamba okutambulira awamu n’ekibiina kya Katonda, naddala mu kiseera kino ng’ekibonyoobonyo ekinene kisembedde.\n11. Lwaki abantu ba Yakuwa bafuba okubaawo mu nkuŋŋaana ennene n’entono?\n11 Bulijjo ekibiina kya Yakuwa kitukubiriza okukolera ku bigambo by’omutume Pawulo bino: “Ka buli omu ku ffe alowoozenga ku munne, okumukubiriza okwagala n’okukola ebikolwa ebirungi, nga tetulekaayo kukuŋŋaananga wamu ng’abamu bwe bakola, naye nga tuzziŋŋanamu amaanyi naddala nga bwe mulaba nti olunaku lusembedde.” (Beb. 10:24, 25) Embaga ezaabangawo buli mwaka awamu n’enkuŋŋaana endala Abaisiraeri ze baabanga nazo zaabayambanga okunyweza enkolagana yaabwe ne Yakuwa. Ate era enkuŋŋaana n’embaga ezo, gamba ng’Embaga ey’Ensiisira eyaliwo mu kiseera kya Nekkemiya, zaaleeteranga Abaisiraeri essanyu lingi. (Kuv. 23:15, 16; Nek. 8:9-18) Ne leero tuba n’enkuŋŋaana ennene n’entono. Tusaanidde okubaawo mu nkuŋŋaana ezo zonna kubanga zituyamba okunyweza enkolagana yaffe ne Yakuwa n’okweyongera okumuweereza n’essanyu.—Tit. 2:2.\n12. Omulimu gw’okubuulira tusaanidde kugutwala tutya?\n12 Ffenna abali mu kibiina kya Yakuwa, tulina enkizo okwenyigira mu “mulimu omutukuvu ogw’okubuulira amawulire amalungi agakwata ku Katonda.” (Bar. 15:16) Bwe twenyigira mu mulimu ogwo, tuba “tukolera wamu” ne Yakuwa Katonda, “Omutukuvu.” (1 Kol. 3:9; 1 Peet. 1:15) Okubuulira amawulire amalungi kireetera erinnya lya Yakuwa okutukuzibwa. Mu butuufu, nkizo ya maanyi okubuulira “amawulire amalungi ag’ekitiibwa aga Katonda omusanyufu.”—1 Tim. 1:11.\n13. Bwe tuba twagala okuba n’enkolagana ennungi ne Katonda era nga twagala obulamu, kiki kye tulina okukola?\n13 Katonda ayagala tusigale nga tulina enkolagana ennungi naye. Ayagala tweyongere okuwagira ekibiina kye n’emirimu egitali gimu gye kikola. Musa yagamba Abayisirayiri nti: “Mpita eggulu n’ensi okuba abajulirwa gye muli leero, nga ntadde mu maaso go obulamu n’okufa, omukisa n’okukolimirwa: kale weeroboze obulamu, olyoke obenga omulamu, ggwe n’ezzadde lyo: okwagalanga Mukama Katonda wo, okugonderanga eddoboozi lye, [n’okumunywererako]: kubanga oyo bwe bulamu bwo, era kwe kuwangaala ennaku zo: olyoke otuulenga mu nsi Mukama gye yalayirira bajjajja bo, Ibulayimu, Isaaka, ne Yakobo, okubawa.” (Ma. 30:19, 20) Bwe tuba twagala obulamu tulina okukola Yakuwa by’ayagala, okumwagala, okuwuliriza eddoboozi lye, n’okumunywererako.\n14. Kiki ow’oluganda omu kye yayogera ku kibiina kya Yakuwa?\n14 Ow’oluganda Pryce Hughes, eyayiga amazima ng’omwaka gwa 1914 tegunnatuuka, lumu yagamba nti: ‘Bulijjo mbadde nkitwala nga kikulu okunywerera ku kibiina kya Yakuwa, mu kifo ky’okugoberera amagezi g’abantu. Ekyo kinnyambye okusigala nga ndi mwesigwa eri Yakuwa. Nkirabye nti okusobola okufuna emikisa gya Yakuwa, mba nnina okukolera ku bulagirizi obutuweebwa mu kibiina kye.’\nTAMBULIRA WAMU N’EKIBIINA KYA KATONDA\n15. Kyakulabirako ki ekiri mu Bayibuli ekiraga engeri gye tulina okutwalamu enkyukakyuka eziba zikoleddwa?\n15 Okusobola okusiimibwa mu maaso ga Yakuwa n’okufuna emikisa gye, tulina okuwagira ekibiina kye n’okukkiriza enkyukakyuka zonna eziba zikoleddwa mu ngeri gye tutegeeramu Ebyawandiikibwa. Lowooza ku kino: Oluvannyuma lw’okufa kwa Yesu, waaliwo Abakristaayo bangi Abayudaaya abaali bakwata obutiribiri Amateeka ga Musa, era Abakristaayo abo baakisanga nga kizibu okugavaako. (Bik. 21:17-20) Kyokka ebbaluwa ya Pawulo eri Abebbulaniya yabayamba okukimanya nti baali batukuziddwa “okuyitira mu kuweebwayo kw’omubiri gwa Yesu Kristo omulundi gumu,” so si okuyitira mu ‘ssaddaaka ezaaweebwangayo okusinziira ku Mateeka.’ (Beb. 10:5-10) Awatali kubuusabuusa, bangi ku Bakristaayo abo Abayudaaya baakyusa endowooza yaabwe ne beeyongera okukula mu by’omwoyo. Naffe tusaanidde okunyiikirira okusoma Bayibuli n’ebitabo ebikubibwa omuddu omwesigwa era bwe wabaawo ekyukakyuka mu ngeri gye tutegeeramu Ebyawandiikibwa ne mu ngeri omulimu gwaffe ogw’okubuulira gye gukolebwamu, tusaanidde okuzikolerako.\n16. (a) Lwaki obulamu mu nsi empya bujja kuba bulungi nnyo? (b) Kiki ky’osinga okwesunga mu nsi empya?\n16 Abo bonna abanywerera ku Yakuwa n’ekibiina kye bajja kufuna emikisa mingi. Abakristaayo abaafukibwako amafuta bajja kuweebwa enkizo ey’ekitalo, okufugira awamu ne Kristo mu ggulu. (Bar. 8:16, 17) Ate abo abalina essuubi ery’okubeera ku nsi, bajja kubeera mu Lusuku lwa Katonda emirembe gyonna. Abaweereza ba Katonda bonna, balina enkizo ey’okubuulira abalala ebikwata ku nsi ya Katonda empya! (2 Peet. 3:13) Bayibuli egamba nti: “Abawombeefu balisikira ensi; era banaasanyukiranga emirembe emingi.” Abantu “balizimba ennyumba ne basulamu” era bajja kulya “omulimu ogw’engalo zaabwe.” (Zab. 37:11; Is. 65:21, 22) Tewajja kubaawo muntu n’omu anyigirizibwa, era tewajja kubaawo bwavu wadde enjala. (Zab. 72:13-16) Tewajja kubaawo madiini ga bulimba agabuzaabuza abantu, kubanga gajja kuba gazikiriziddwa. (Kub. 18:8, 21) Abafu bajja kuzuukizibwa babe n’essuubi ery’okubeerawo emirembe gyonna. (Is. 25:8; Bik. 24:15) Singa tweyongera okunyweza enkolagana yaffe ne Yakuwa era ne tutambulira wamu n’ekibiina kye, tujja kufuna emikisa egyo n’emirala mingi.\nWeeraba ng’oli mu Lusuku lwa Katonda? (Laba akatundu 16)\n17. Ndowooza ki gye tusaanidde okuba nayo ku Yakuwa n’ekibiina kye?\n17 Okuva bwe kiri nti enteekateeka eno ey’ebintu eneetera okuzikirizibwa, ka tufube okusigala nga tuli banywevu mu kukkiriza era ka tufube okuwagira enteekateeka Katonda gy’ataddewo ey’okumusinza. Tusaanidde okuba n’endowooza ng’ey’omuwandiisi wa Zabbuli, Dawudi, eyagamba nti: “Ekigambo kimu nkisabye Mukama, kye nnaanoonyanga; okutuulanga mu nnyumba ya Mukama ennaku zonna ez’obulamu bwange, okutunuuliranga obulungi bwa Mukama, n’okubuuzanga mu yeekaalu ye.” (Zab. 27:4) Ka buli omu ku ffe yeeyongere okunywerera ku Yakuwa n’okutambulira awamu n’ekibiina kye.\nOMUNAALA GW'OMUKUUMI—OGW'OKUSOMA MU KIBIINA Maayi 2014


Museveni alina okufuna emikutu gy’amawulire egigye, Egya Gavumenti tegikyamuyamba Abamafiya bagitwala dda!!!Tamale Mirundi – Watchdog Uganda\nYOSEPH Tamale Mirundi eyali omwogezi wa Pulezidenti Yoweri Kaguta Museven alabudde nti ssinga Pulezidenti tavaayo natondawo emikutu gya mawulire egigye kigenda kumubeerera kizibu okumatiza bannaUganda ne Nsi yonna nti aliko ebintu by’omuzinzi byakoledde eggwanga.\nTamale agamba nti emikutu gy’amawulire egiriwo kati omuli empapula z’amawulire, Zi Leediyo, emitimbagano ne zi Ttivvi, ye Pulezidenti gyayita egya Gavumenti gyava dda ku mulamwa ogw’okwogerera enkulakulana eleteddwa Gavumenti ya NRM, nagamba nti gino kati giddukanyizibwa bantu be yayise abayeekera Gavumenti ate nga bali mu yyo munda bagiryamu.\n“Abamafiya balidde buli kintu mu Gavumenti eno era bagagga nnyo, naye ate era be beefunyiridde okugisuula nga bakozesa emikutu gyamawulire egya Gavumenti gye nnyini, muno bakozesa abakungaanya ab’okuntikko abaamawulire abatali bamu ne bakuba emitwe egikanga saako n’okulaga nti Gavumenti ya NRM terina kyekoze, mu kifo ky’okulaga ebikoleddwa.\nBanange Museveni nga atadde sente nnyingi mu kutambuza amasanyalaze, eby’obulimi, Enguudo, amazzi amayonjo n’ebilala naye ddi lwe mwali mulabyeko nga emikutu gino givaayo buterevu okuwaagira entekateeka ya Pulezidenti n’ebikoleddwa? wabula gilabikako nnyo nga gikuba saako n’okwogerera obubi entekateeka zino naddala nga zifunyemu obuzibu mu kifo ky’okulaga abantu ekituufu” Tamale bwe yagambye.\nOkw’ogera bino yabadde ku Pulogulaamu ya One On One with Tamale Mirundi ku ttivvi ya NBS ku lw’okubiri.\nYawabudde nti Pulezidenti Museveni yeetaaga okufuna abantu ababe abalina embavu saako n’obumanyirivu okwogerera ebintu byakoledde Eggwanga lino sso ssi kwesiga be yayise abamafiya abalina ebigendererwa ebyabwe.\n“Kinewunyisa okulaba nga Abamafiya baweebwa omusimbi mungi okuddukanya emikutu gy’amawulire, kyokka nga ffe abamanyi era balina obwagazi okukolera Gavumenti tewali atuwa yadde ennusu.\nTunakomawa okwogerera Gavumenti nga teri yadde ekikumi kye mutuwa, nga ne nsimbi ezanditusasuddwa tukole emirimu mubba nzibe, naffe tugenda kubaleka tudde eka tuzinge emikono tubaleke ekintu mukifiiremu mwekka nga bwe mukiryamu.\nNeewunya buli ayogerera Gavumenti obulungi aba ali bubi nnyo nga akuba ne mpale ebilaka kyokka abagibbamu obubbi era nga tebagyagala bavuga amammotoka amanene era bali bulungi nnyo” Tamale bwe yayongeddeko.\nI didn’t beg sex from her, it was something else – Daddy Andre denies sexually harassing upcoming artiste\nI didn’t beg sex from her, it was something else - Daddy Andre denies sexually harassing upcoming artiste


Bukedde Online - Abaayimbuddwa ne bobi wine balojja\nAb'e Ndejje balaajanidde poliisi ku bumenyi...\nEbya Zaake okugenda ebweru okujjanjabwa biwanvuye...\nKenneth Paul Kakande owa DP (ku ddyo) ng’akulisa Mabikke ekkomera.\nABAMU ku bannabyabufuzi abaayimbuddwa ne Bobi Wine battottodde engeri gye baatulugunyiziddwa ne bategeeza nti bateekateeka okuwawaabira gavumenti olw’okutulunyizibwa obwereere n’okutyoboola eddembe lyabwe. Baagambye nti, baayise mu kaseera akazibu mu bbanga ery’ennaku 14 ze bamaze mu kaduukulu e Gulu gye baggalirwa nga baggyiddwa mu Arua gye baabakwatira nga August 13, 2018.\nMWIRU AKYALOJJA Omubaka Paul Mwiru, yategeezezza nti abaserikale ab’eggye erikuuma Pulezidenti baamukuba nnyo nga bamubuuza amayitire ga Bobi Wine ne bamumenya n’omukono ogwa kkono.\nMwiru yagambye nti, akyebuuza ku balooya be ku ky’okutwala gavumenti mu kkooti kubanga baamutulugunyiza bwereere era alina obuvune ne munda mu lubuto n’ebitundu by’omubiri ebirala.\nMABIKKE ALAZE EBIWUNDU Michael Mabikke yategeezezza nti, abajaasi baabasalako ku ssaawa nga 1:30 ez’olweggulo ne batandika okubakuba nga bababuuza ekyabaggye e Kampala okugenda okutabula akalulu mu Arua.\nOlwo amasasi gaali gayiika ng’enkuba wakati mu kibooko okunyooka era Mabikke yannyonnyodde nti, yadduka ne yeekukuma wansi w’emmeeza kyokka ne bamukukunulayo.\nYategeezezza nti, ajjukira ng’akwatibwa we baamukubira bbatuuni omubiri gwonna, kibooko n’ebigala by’emmundu era bwe yayimbuddwa yatuukidde mu ddwaaliro abasawo ne bamutegeeza nti alina obuvune obw’amaanyi munda mu mubiri.\nMabikke yategeezezza nti, ku ssaawa nga 6:00 ez’ekiro bonna baakuh− haanyizibwa ne babavuga okubatwala e Gulu kyokka tagenda kwerabira kaseera ke baayitamunga babavuga mu ttumbi. “Ka bbaasi kaawaba ne kayingira ekisiko era Katonda yazza bibye. Jjukira nti twali twakubiddwa dda nga tewali atalina bulumi ku mubiri naye twatuuka e Gulu buli omu n’assa ekikkowe nti tuvudde magombe. Twali tukyali e Gulu ne baleeta omubaka Zaake nga yenna atonnya musaayi. Ono ffenna ye yatusinga okutulugunyizibwa.\nTwasaba tutwalibwe mu ddwaaliro. Bwe bankebedde ne bazuula nti nafunye ekizibu mu bbunwe era ndi ku ddaggala wano w’ondabira lwakuba nneegumya,” Mabikke bwe yagambye.\nYategeezezza nti, ennaku 14 z’amaze e Gulu wadde famire ya byabufuzi naye zibakosezza era beeyongedde obuvumu. Yagambye nti, “Ate Gavumenti yeeyongedde kutusaanuula okukakasa nti ebikolwa eby’okutulugunya n’ekko byonna tubikomya.”\nSSEBUWUFU AKAABA OBULUMI John mary ssebuwufu yagambye nti, yatwaliddwa mu kyuma ne bamukebera ng’awulira obulumi bumutta era ebyavuddeyo byamwewanisizza omutima. “Abasawo bahhambye nti, eggumba lyange erigatta ku mugongo lyakoseddwa era ssinga sifuna bujjanjabi bwanjawulo amangu ddala nkyayinza okufuna obulema bwennyini,” Ssebuwufu bwe yagambye.\nYannyonnyodde nti, ye yakwatibwa emirundi ebiri; “Nasooka ne nkwatibwa ne Fred Nyanzi ng’obudde bukyali bwa ku makya kyokka olw’okuba twali tukwatiddwa bubi ne tusaba okugenda mu ddwaaliro era awo Nyanzi ye naddayo e Kampala. Nze nali namuziga y’okukwanaganya ebyokulonda byonna mu ‘kkampu’ ya Kas-siano Wadri era nga nvunaanyizibwa mu kusindika buli muntu w’agenda okukolera. Nali sisobola kudduka mu kalulu wadde nkubiddwa.\nKu ssaawa nga 4 :00 ez’ekiro enkeera ku lunaku lw’okulonda nga bannaffe baasuze mu kaduukulu era ng’akulira ebyokulonda amalirizza okulangirira akalulu, abaserikale bansalako ne bagamba nti nabadduseeko.\nAbasajja bankwata bubi era baasooka kunteeka ku poliisi ye Arua. Bwe zaawera essaawa nga munaana ez’ekiro ne bankozesa sitaatimenti era ne banzisa mu kamotoka okuntwala e Ggulu.\nTwatuuka ku ssaawa 12:00 ez’oku makya era essaawa za kkooti bwe zaatuuka ne bangatta ku bannange ne batutwala lumu ffenna mu kkooti, kyokka nzijukira nali mu bulumi obutagambika,” Ssebuwufu bwe yagambye.\nPOLIISI YE YAMPONYA - WADRI Kassiano Wadri yalombozze engeri gye yakwatibwamu n'engeri gye yawonamu okutulugunyizibwa obutafaanana nga Francis Zaake ne Robert Kyagulanyi (Bobi Wine) abali ku bitanda.\nWadri eyazze ku Palamenti eggulo ku Lwokubiri okukola ku by’okulayizibwa obwedda buli mubaka amulabako ng’amugwa mu kifuba n’okumuyozaayoza okutuuka ku buwanguzi.\nObwedda ababaka ab’enjawulo babuuza Wadri engeri gye yawonamu kuba banne abamu nga Zaake ne Bobi Wine bakyali mu malwaliro. “Omukisa nnina gumu gwokka nti, abaserikale ba poliisi be bankwata, naye ssinga abakuuma Pulezidenti aba SFC be bankwatako ssinga nange ndi mu ddwaaliro kuba baatunoonyanga babiri ne Bobi Wine,” Wadri bwe yatandise okunyumya.\nYagambye nti, olunaku lwa Mmande olwalimu akavuyo lwamusanga ku Royal Hotel eri okumpi ne Pacific Hotel ababaka abasinga nga Bobi Wine gye baali bapangisa.